הוועדה המיוחדת לענייני רווחה ועבודה, כנסת 23, פרוטוקול מספר 3, 2020-03-30 12:30

עאידה תומא סלימאן: אני פותחת את ישיבת הוועדה המיוחדת לענייני רווחה.

עאידה תומא סלימאן: היום 30 במרץ 2020, והיום אנחנו בדיווח רשויות הרווחה על פעילותן נוכח הנחיות משרד הבריאות ותקנות שעת חירום.

עאידה תומא סלימאן: נמצא איתנו כמובן מר אביגדור קפלן, מנכ"ל משרד העבודה, הרווחה והשירותים החברתיים.

עאידה תומא סלימאן: אני מבינה שגם נמצא איתך צוות המשרד, אביגדור.

 << אורח >> אביגדור קפלן: נמצא איתי מוטי אלישע, מנהל זרוע העבודה, וישנם כנראה עוד אנשי צוות ששומעים.

עאידה תומא סלימאן: מצוין.

עאידה תומא סלימאן: אני מברכת על הצטרפותכם.

עאידה תומא סלימאן: כמובן שנמצאים חברי וחברות כנסת פה וגם בחדר השני של הישיבה.

עאידה תומא סלימאן: חבר הכנסת טופורובסקי נמצא איתנו בזום כי הוא מבלה את היום האחרון שלו בבידוד.

עאידה תומא סלימאן: נמצאים איתנו בעזרת זום גם נציגי ונציגות החברה האזרחית שכמובן יקבלו זכות דיבור.

עאידה תומא סלימאן: המנכ"ל יפתח בסקירה, ולאחר מכן נאפשר לחברי הכנסת לשאול שאלות, ולאחר מכן ידברו נציגי החברה האזרחית.

עאידה תומא סלימאן: לא במקרה הוקמה הוועדה הזמנית הזו.

עאידה תומא סלימאן: בדרך כלל בכנסת אין לנו ועדות מיוחדות בתקופת מעבר, אבל משבר הקורונה מקשה ומציב אתגרים מאוד גדולים גם מול הממשלה וגם מול האזרחים.

עאידה תומא סלימאן: המצוקות שמתפתחות, בעיקר בצד הכלכלי והחברתי, חייבו אותנו לחשוב על ועדה מיוחדת שתדון בנושאים אלה.

עאידה תומא סלימאן: עד עכשיו כל התקשורת עסקה בהכנות לעניין הבריאות, וזה נכון וטוב כי בסופו של דבר זו הסכנה האמיתית שצריך להדוף אותה, וצריך להגן על האנשים מפני וירוס הקורונה ומהמחלות.

עאידה תומא סלימאן: אבל אנחנו גם חייבים להיות מוכנים לקראת התחלואה החברתית שהולכת ומתפתחת.

עאידה תומא סלימאן: אני מאוד מקווה שנשמע עכשיו ממר קפלן, מנכ"ל המשרד, איך בדיוק מתכוון המשרד לענות על כל בעיות האזרחים.

עאידה תומא סלימאן: אתם התחלתם את המערכה הזו עם הקבוצות הכי מוחלשות שנמצאות באחריות שלכם כמשרד.

עאידה תומא סלימאן: לצערי הרב, כנראה ויתווספו עוד קבוצות לטיפולכם.

עאידה תומא סלימאן: אני מבקשת לקבל סקירה על העבודה שאתם עושים ואיך אתם מתכוונים לעבור את התקופה הזו, ולאחר מכן נמשיך את הדיון.

עאידה תומא סלימאן: אדוני המנכ"ל, בבקשה.

 << אורח >> אביגדור קפלן: תודה רבה, כבוד היושבת-ראש.

 << אורח >> אביגדור קפלן: אשמח אם תאפשרו לי לתת סקירה ברצף, כשאנחנו נעשה הכול כדי לענות בסוף על שאלות שתשאלנה.

 << אורח >> אביגדור קפלן: בחלק השני של הסקירה שלי יסקור מוטי אלישע, מנהל זרוע העבודה, את פעילות זרוע העבודה.

 << אורח >> אביגדור קפלן: נתחיל עם זרוע הרווחה.

 << אורח >> אביגדור קפלן: אנחנו התחלנו בפעילות חירום באמצע מרץ.

 << אורח >> אביגדור קפלן: המסגרות החוץ ביתיות פועלות כסדרן.

 << אורח >> אביגדור קפלן: יש לנו כ-700 מסגרות חוץ ביתיות, בערך 350 של אנשים עם מוגבלויות, 200 פנימיות ילד ונוער, 110 בתי אבות, דיור מוגן, וגם חסות הנוער, וכל המסגרות האלה פועלות כסדרן.

 << אורח >> אביגדור קפלן: יש לנו קצת בעיות עם צוותים שמדלדלים משום שחלקם יוצאים לבידוד וחלקם נעדרים מסיבות אחרות, אבל אנחנו מתגברים את הצוותים בעיקר בכל הקשור לאנשים עם מוגבלויות וגם במסגרות אחרות.

 << אורח >> אביגדור קפלן: יש לנו מספר מסגרות שבהן כל המסגרת נכנסה לבידוד.

 << אורח >> אביגדור קפלן: בגדרה היה לנו מקרה שמטפלת הביאה את הנגיף לתוך המעון, ומסגרת אחרת שבה מטופל שחזר מבית החולים נגוע בנגיף.

 << אורח >> אביגדור קפלן: אנחנו מטפלים בכל המסגרות האלה.

 << אורח >> אביגדור קפלן: אלו שנתגלו אצלם סימני מחלה עברו לאשפוז, אלה שצריכים להימצא בבידוד, כל המסגרת נכנסה לבידוד - כך קרה לנו במספר מסגרות, גם בפנימיות ילד ונוער, וגם בבתי אבות.

 << אורח >> אביגדור קפלן: לגבי נושא איוש צוותים, חיזוק צוותים ומיגון צוותים – כידוע, לגבי מיגון צוותים יש מחסור בכל אמצעי המיגון בכל הארץ ואנחנו עושים את המיטב לרכוש בכוחות עצמנו ולתת לאותם צוותים שנמצאים בבידוד את כל אמצעי המיגון.

 << אורח >> אביגדור קפלן: זו סוגיה שאני מקווה שתיפתר באיזשהו שלב.

 << אורח >> אביגדור קפלן: כרגע הנושא של השגת אמצעי מיגון הוא דבר מאוד מאוד קשה.

 << אורח >> אביגדור קפלן: במסגרות הקהילתיות אנחנו הוצאנו הנחיות.

 << אורח >> אביגדור קפלן: אגב, אנחנו מוציאים הנחיות לפי התפתחות המצב והחלטות הממשלה.

 << אורח >> אביגדור קפלן: חלק מהמסגרות הקהילתיות פועלות וחלק מושבתות, חלק פועלות בצורה מקוונת.

 << אורח >> אביגדור קפלן: אנחנו היום או מחר נוציא הנחיות לגבי פעילות המסגרות הקהילתיות בחודש אפריל.

 << אורח >> אביגדור קפלן: הבטחנו לכל המסגרות הקהילתיות, למרות שלא כולן פעלו כל החודש, תשלום מלא עבור חודש מרץ.

 << אורח >> אביגדור קפלן: לגבי חודש אפריל טרם הוגשה עמדה, ועל כך אנחנו נמצאים במגעים שוטפים עם משרד האוצר כדי לקבוע עמדה ולהשיג את התקציבים המתאימים בנושא זה.

 << אורח >> אביגדור קפלן: אנחנו מתאימים כמובן את פעילויות המסגרות - כל אחת לפי המצב.

 << אורח >> אביגדור קפלן: אנחנו מחלקים בימים הקרובים תקציב לכל מסגרת בסך כולל של 6 מיליון שקל לצורכי מיגון וחיטוי.

 << אורח >> אביגדור קפלן: התקציב הזה יירד ביומיים הקרובים.

 << אורח >> אביגדור קפלן: לכל אחת מהמסגרות ייקבע סכום, והן בכוחות עצמן - - -

עאידה תומא סלימאן: המסגרות – האם אתה מתכוון למסגרות החוץ ביתיות או גם הקהילתיות?

 << אורח >> אביגדור קפלן: החוץ ביתיות להן אנחנו מחלקים את התקציב הזה.

 << אורח >> אביגדור קפלן: זה תקציב שבא מוועדת העזבונות וכולו מיועד למטרה הזו, ואנחנו מחלקים אותו ממש בימים אלה.

 << אורח >> אביגדור קפלן: לגבי אזרחים ותיקים - אנחנו יצאנו במבצע של חלוקת מנות מזון.

 << אורח >> אביגדור קפלן: גייסנו לצורך זה את מפעלי ההזנה של משרד החינוך שהיו מושבתים בתקופה הזו.

 << אורח >> אביגדור קפלן: אתמול חילקנו ל-110,000 אזרחים ותיקים מנות אוכל.

 << אורח >> אביגדור קפלן: אנחנו מחלקים את המנות כל פעם ליומיים.

 << אורח >> אביגדור קפלן: התחלנו לעבור למתכונת של ארבעה ימים עם הקפאה של האוכל.

 << אורח >> אביגדור קפלן: כמובן שאנחנו לקראת הפסח גם נמשיך, ונמשיך את זה עד לאחר הפסח, כולל כל סוגיית הכשרות שנפתור אותה באמצעות מפעלי ההזנה הללו.

 << אורח >> אביגדור קפלן: זה מתקבל כמבצע ענק.

 << אורח >> אביגדור קפלן: אתם יכולים לדמיין לעצמכם מה הפירוש הדבר לחלק מאות אלפי מנות מזון.

 << אורח >> אביגדור קפלן: ככל שאני שומע, יש שביעות רצון מאלה שמקבלים אותן.

 << אורח >> אביגדור קפלן: הקריטריונים שלנו לחלוקת המנות היו אלה שחיים מקצבת זקנה והשלמת הכנסה או שמקבלים קצבת השלמה כניצולי שואה, או מקבלים גמלת נכות בנוסף לקצבת הזקנה.

 << אורח >> אביגדור קפלן: כמובן שהמחלקות לשירותים חברתיים אמונים על החלוקה, כל אחת ביישוב שלו, בעזרת מתנדבים.

 << אורח >> אביגדור קפלן: המבצע עבר עד היום בהצלחה רבה.

 << אורח >> אביגדור קפלן: אנחנו מקווים שבחלוקה של מחר, יום שלישי, יסייע בידנו גם פיקוד העורף בהבאת הארוחות ממרכזי ההפצה לבתי הקשישים.

 << אורח >> אביגדור קפלן: אנחנו מתחילים גם במה שאנחנו קוראים במבצע איסוף נתונים.

 << אורח >> אביגדור קפלן: אנחנו קוראים לזה מבצע משמרות זהב, בעזרת תוכנה שפותחה למטרה הזו בשבוע-שבועיים האחרונים בהתנדבות רבה של חברת ויקס שעשתה עבודה נפלאה.

 << אורח >> אביגדור קפלן: התוכנה הזו תהיה מבצעית.

 << אורח >> אביגדור קפלן: ירימו טלפון לכל קשיש שעונה לקריטריונים שאמרתי, ישאלו אותו לצרכיו, יתעניינו בשלומו וינסו לסייע בידיו במחסורו על ידי מתנדבים ואם על ידי אנשי פיקוד העורף.

 << אורח >> אביגדור קפלן: המבצע הזה כנראה יתחיל בימים הקרובים.

 << אורח >> אביגדור קפלן: נגיע בהתחלה לכל האזרחים הוותיקים שמוגדרים כזקוקים לסיוע, ובהמשך אולי לאנשים נוספים, אבל נתחיל איתם.

 << אורח >> אביגדור קפלן: אנחנו הרגולטור לבתי אבות לדיור מוגן.

 << אורח >> אביגדור קפלן: יש לנו אוכלוסייה מועטה בתוך בתי האבות שנתמכים על ידי המשרד שלנו.

 << אורח >> אביגדור קפלן: כפי ששמעתם, ב"נופים" בירושלים היתה בעיה גדולה.

 << אורח >> אביגדור קפלן: יש תלונות על כך שמשרד הבריאות במדיניות הבדיקות שלו, לא הרחיב אותן כך שכל דיירי בתי האבות ייבדקו, וגם כל הצוותים.

 << אורח >> אביגדור קפלן: אני פניתי למנכ"ל משרד הבריאות שבמסגרת שינויי המדיניות שלהם לגבי בדיקות תסמיני קורונה, יבדקו את האוכלוסייה הזו שהיא האוכלוסייה הכי מועדת לפגיעה והכי רגישה, וכמובן בבית אבות כזה.

 << אורח >> אביגדור קפלן: ראינו את זה ב"נופים", זה יכול לפרוץ כאש בשדה קוצים, ומוטב לכלות את זה מה שיותר מוקדם ולטפל באנשים עוד לפני שהדבר מתפתח לממדים שאי אפשר להשתלט עליהם.

 << אורח >> אביגדור קפלן: לגבי אנשים עם מוגבלויות – כאן אנחנו עובדים סביב השעון.

 << אורח >> אביגדור קפלן: כפי שאמרתי, היו לנו במספר מעונות בעיות, אבל התגברנו על כולן.

 << אורח >> אביגדור קפלן: אנחנו מקימים שלושה מקומות לאשפוז אנשים עם מוגבלות שהמחלה שלהם קלה.

 << אורח >> אביגדור קפלן: משרד הבריאות חילק את החולים לשלוש קטגוריות: המונשמים, אלה שחולים בינוני ואמורים לקבל טיפול תרופתי והם מאושפזים בבתי חולים, אלה שמוגדרים כמאושפזים קלים הנמצאים או בבתי מלון או בביתם.

 << אורח >> אביגדור קפלן: אנחנו מקימים למאושפזים שהם עם מוגבלות והם נמצאים במסגרות חוץ ביתיות, שלושה מקומות ברחבי הארץ שאליהם נעביר אותם.

 << אורח >> אביגדור קפלן: היו לנו כמה כאלה ופינינו אותם לבתי חולים, אבל בהמשך הדרך נסייע למשרד הבריאות באשפוז אנשים אלה במתקנים שלנו.

 << אורח >> אביגדור קפלן: אם כן, אנחנו פותחים שלושה מתקנים לאשפוז חולים שהם אנשים עם מוגבלות שמחלתם קלה.

 << אורח >> אביגדור קפלן: יש לנו 11 מעונות ממשלתיים שיש בהם 1,300 דיירים, והם פועלים כסדרם, הצוותים עובדים כמו שצריך.

 << אורח >> אביגדור קפלן: הגדרנו בכל מעון ממשלתי כזה אזור שבו אנחנו נמקם ככל שנצטרך אנשים שצריכים להימצא בבידוד.

 << אורח >> אביגדור קפלן: בכלל, בכל המסגרות דרשנו וביקשנו מכל מסגרת מכל סוג שהוא שתגדיר אזור בתוך המסגרת ששם יימצאו אנשים מתוך המסגרת שצריכים להימצא בבידוד.

 << אורח >> אביגדור קפלן: כמובן שטיפלנו נקודתית במקרים פרטניים כפי שנדרשנו.

 << אורח >> אביגדור קפלן: בימים הקרובים נתחיל במבצע של חלוקת 30,000 תווי קנייה של 300 שקל כל אחד.

 << אורח >> אביגדור קפלן: המבצע הזה נעשה בשיתוף עם אש"ל ירושלים.

 << אורח >> אביגדור קפלן: הוא יגיע לבתיהם של אלה שמוגדרים על ידי מחלקות הרווחה כזקוקים לסיוע שהם אינם אזרחים ותיקים: אימהות חד-הוריות, הורים לילדים עם צרכים מיוחדים שהם מתקשים בתפקוד.

 << אורח >> אביגדור קפלן: כל מי שיוגדר על ידם כנזקק לסיוע, אנחנו נחלק לו את התווים.

 << אורח >> אביגדור קפלן: הרשימות מגובשות ברגעים אלה על ידי הרשויות המקומיות.

 << אורח >> אביגדור קפלן: אנחנו תגברנו את מוקד 118 שלנו שמקבל הרבה מאוד פניות בימים האלה ומנסים לעזור לכל מי שפונה.

 << אורח >> אביגדור קפלן: אנחנו פותחים מסגרות נוספות לדרי רחוב ולכל סוגי אוכלוסיות שזקוקים למקלט.

 << אורח >> אביגדור קפלן: לדרי רחוב תיפתח בימים הקרובים עוד מסגרת.

 << אורח >> אביגדור קפלן: יש לנו כמה מסגרות, ותיפתח מסגרת נוספת בתל אביב.

 << אורח >> אביגדור קפלן: הפעלנו מחדש את מעונות היום לפעוטות בבתי החולים, בתיאום כמובן עם משרד הבריאות.

 << אורח >> אביגדור קפלן: כל מה שאנחנו עושים לכל הדרך נעשה בתיאום מלא ולפי הנחיות משרד הבריאות.

 << אורח >> אביגדור קפלן: ערב התפרצות המשבר והמגפה היו בארץ כמה מאות מתנדבים מחוץ לארץ.

 << אורח >> אביגדור קפלן: חלקם נקראו על ידי הממשלות שלהם לחזור הביתה.

 << אורח >> אביגדור קפלן: בארץ נשארו כ-200 מתנדבים מחוץ לארץ שהעדיפו להישאר בארץ בתנאי שכמובן נסדיר להם את ביטוחי הבריאות ומקום שהייה בעת ההישארות בארץ.

 << אורח >> אביגדור קפלן: שמחנו על כך ש-200 מתנדבים נשארו והם עוזרים לנו בכל המסגרות החוץ ביתיות.

 << אורח >> אביגדור קפלן: המתנדבים בקהילה גם כן עוזרים.

 << אורח >> אביגדור קפלן: אנחנו רוצים למצוא פתרונות לזרים שנמצאים בארץ וכרגע חלקם שוהים חוקיים וחלקם לא חוקיים, חלקם מתגוללים ברחובות.

 << אורח >> אביגדור קפלן: מנסים למצוא יחד עם מחלקות הרווחה תקציב ייעודי שיועד לאיזשהו פתרון ואני מקווה שאכן נמצא פתרון.

 << אורח >> אביגדור קפלן: יתפרסם מחר מבחן תמיכה שנקרא "קמחא דפסחא" בסך 9 מיליון שקל לעמותות שמחלקות מזון לקראת החג.

 << אורח >> אביגדור קפלן: הכסף הזה יחולק מהר ככל הניתן מהרגע שהוא רק יגיע.

 << אורח >> אביגדור קפלן: אנחנו נעמיד לרשות המחלקות לרשות חברתיים, ואנחנו עוד עובדים על זה, ואני מקווה שנצליח גם לרתום את מפעל הפיס לזה, תקציב גמיש לצורך פתרון בעיות נקודתיות מיידיות בלי שום פרוצדורה מסובכת.

 << אורח >> אביגדור קפלן: אני מקווה שאכן מפעל הפיס יעמיד את הסכום לצד סכום מקביל שיהיה מצדנו ונצא לדרך עם הדבר הזה.

 << אורח >> אביגדור קפלן: אלה הם פחות או יותר הדברים של זרוע הרווחה.

 << אורח >> אביגדור קפלן: אם אתם רוצים לשמוע ברצף גם את זרוע העבודה אז מוטי ימשיך.

עאידה תומא סלימאן: לפני שנשמע את זרוע העבודה, יש לי כמה שאלות שקשורות ברווחה.

עאידה תומא סלימאן: חוץ מזה שמגייסים את מפעל הפיס כדי לקבל קצת כסף, האם היתה תוספת תקציבית לשירותי הרווחה להתמודדות עם התקופה הבאה, האם היתה הקצאה מיוחדת מהאוצר?

עאידה תומא סלימאן: כמה בדיוק, ולמה?

עאידה תומא סלימאן: שנית, מצבת כוח האדם או האישה - הבנתי שקבעתם שחלק מהעובדים הסוציאליים הם חיוניים.

עאידה תומא סלימאן: כמה מהצוותים הקהילתיים עובדים כיום כחיוניים?

עאידה תומא סלימאן: אני יודעת שהם כבר התחילו לקרוס תחת הנטל.

עאידה תומא סלימאן: כמה עובדים ממצבת האנשים שנמצאים בהנהלה, בפיקוח, במחוזות שאמורים לתת את המענה לעובדי השטח, עובדים או נמצאים כחיוניים וממשיכים לעבוד?

עאידה תומא סלימאן: אני לא יודעת למה החלטתם על 300.

עאידה תומא סלימאן: לצערי הרב, אני חושבת ש-300 זה כלום.

עאידה תומא סלימאן: בנושא המנות, אמרת, מר קפלן, שלא היו תלונות ושהן הופצו לקשישים.

עאידה תומא סלימאן: אני יודעת שבאוכלוסייה הערבית יש תלונות על המנות האלה על כך שהן לא מתאימות בכלל למה שאנשים רגילים לאכול, והיתה דרישה לאפשר למרכזים שכבר קיימים וסיפקו מנות לזקנים בימים רגילים כמו המועדונים שאליהם מגיעים במשך היום, שהם אלו דווקא יעשו את הבישול ויפיצו בתוך כל כפר או באזור מסוים.

 << אורח >> אביגדור קפלן: אענה אחד לאחד.

 << אורח >> אביגדור קפלן: קודם כול, מרכזי היום לקשישים שפעלו בתקופות רגיעה והושבתו בתקופת החירום הזו כדי לא להידבק, ממשיכים לבשל את מנות המזון ולחלק אותן לאותם באי המועדונים האלה, מועדוני מופת, מועדוני מרכזי יום לאוכלוסייה קשישה, והם מחלקים את המזון כפי שעשו את זה בעבר, כך שאם יש מרכזי יום כאלה במגזר הערבי אז הם ממשיכים לתת את אותו אוכל.

 << אורח >> אביגדור קפלן: אני מוכרח לציין לשבח את שיתוף הפעולה בינינו לבין משרד האוצר.

 << אורח >> אביגדור קפלן: אני יודע שפה משתתף גם נציג משרד האוצר והוא יוכל לתת לכם תמונה יותר מדויק על התקציב התוספתי שקיבלנו.

 << אורח >> אביגדור קפלן: קיבלנו עשרות מיליונים של תקציב נוסף שלא היה בעבר לנושא ההזנה.

 << אורח >> אביגדור קפלן: מפעל ההזנה עולה כל שבוע למעלה מ-10 מיליון שקל, והוא הולך וגדל כל הזמן כך שהתקציב הזה הוא גדול.

 << אורח >> אביגדור קפלן: גם קיבלנו מענים לכל מיני מסגרות חדשות שנפתחות ולכל מיני אוכלוסיות חדשות שצריך לתת סיוע למיגונים, וכן הלאה.

עאידה תומא סלימאן: כלומר, מפעל הזנה מקבל תקציב מיוחד עכשיו מעבר ל-10 מיליון?

 << אורח >> אביגדור קפלן: קיבלנו תקציב מיוחד מעבר לתקציב ההמשכי הרגיל שקיבלנו בתחילת השנה.

עאידה תומא סלימאן: כמה?

 << אורח >> אביגדור קפלן: נתנאל על הקו והוא יוכל לומר לך.

 << אורח >> אביגדור קפלן: האם אתה יכול לומר?

נתנאל אשרי: כן, בטח.

נתנאל אשרי: אנחנו מדברים בשלב הראשון על סדר גודל של 60 - 70 מיליון שקלים בחודש לטובת המשך הפעלת מסגרות חוץ ביתיות במתכונת של 24 שעות ביממה במקום 16.

נתנאל אשרי: בנוסף לזה, אנחנו פועלים בשיתוף מלא עם המשרד כדי לגבש בצורה סופית גם את התעדוף של המשרד בעת הזו וגם את הרחבת המענים במידה וזה יידרש.

נתנאל אשרי: כמו שאמר פה המנכ"ל, אני חושב ששיתוף הפעולה בינינו לבין המשרד בעת הזו ראוי לציון, ואנחנו עושים את כל המאמצים לגייס את כל המשאבים שצריך כדי לתת מענה לצרכים שעולים בשטח.

עאידה תומא סלימאן: אני מבינה שה-60 - 70 מיליון זה כל מה שקיבלתם מהאוצר לתקופה הזו?

נתנאל אשרי: כמו שאמרתי, מדובר ב-60 - 70 מיליון לחודש בשלב הזה.

נתנאל אשרי: אנחנו עדיין לא סיימנו לגבש את - - -

עאידה תומא סלימאן: זה לכל נושא הרווחה או גם העבודה?

נתנאל אשרי: לא, רק לעניין הרווחה באופן תוספתי, ובטרם גיבשנו את רשימת כלל המענים שעליה אנחנו עדיין נמצאים בדיונים עם המשרד.

נתנאל אשרי: המשרד מגבש את המענים והוא מתקדם לינארית עם הגיבוש של המענים, ואנחנו מתקדמים איתו עם מתן מענה התקציבי לכל הנושאים שעולים ובשיתוף פעולה מלא.

נתנאל אשרי: כרגע אנחנו עומדים בתוך רשימת המענים שהצלחנו לגבש עד כאן, על סדר גודל של 70 מיליון שקל לחודש.

נתנאל אשרי: אין לי ספק שזה יגדל ואנחנו נצטרך להמשיך לעבוד בשיתוף הפעולה הנוכחי עם המשרד כדי להתקדם בנושא הזה.

נתנאל אשרי: סך הכול כרגע, ואני בטוח שגם המנכ"ל יגיד, שיתוף פעולה חיובי והיענות גדולה משני הצדדים.

עאידה תומא סלימאן: אשמח לקבל לידיי אחרי הישיבה את פירוט התעדוף שעשיתם ל-70 מיליון, ואיפה אתם משקיעים אותם בינתיים.

 << אורח >> אביגדור קפלן: אני חוזר ואומר, ואמר גם נתנאל, יש בינינו שיתוף פעולה.

 << אורח >> אביגדור קפלן: אנחנו מקיימים צוותי עבודה משותפים, יושבים על התוכניות, מתקצבים אותן, והעסק הזה עובד.

 << אורח >> אביגדור קפלן: הלוואי והוא יעבוד בזמני רגיעה כמו שהוא עובד עכשיו.

 << אורח >> אביגדור קפלן: לגבי מצבת כוח-אדם - עמדת המשרד, של השר ושלי, היתה שצריך להתייחס למערכת הרווחה, ואני מדבר על זרוע הרווחה, כמו אל משרד הבריאות.

 << אורח >> אביגדור קפלן: הם מטפלים בבריאות פיזית ואנחנו מטפלים בבריאות החברתית והנפשית.

 << אורח >> אביגדור קפלן: ביקשנו שירתקו את כל העובדים שלנו וכל עובדי הרשויות המקומיות כי הם נמצאים בחזית העשייה הרווחתית בשטח.

 << אורח >> אביגדור קפלן: בסיכומו של יום, בתקנות שיצאו והתפרסמו המשרד קיבל 75% מכסת כוח-אדם.

 << אורח >> אביגדור קפלן: אבל צריך להבין, ה-75% האלה משוקללים מ-100% של המעונות הממשלתיים.

 << אורח >> אביגדור קפלן: מטבע הדברים, שם אושרו כל הצוותים כדי לתת את השירותים כפי שהיו.

 << אורח >> אביגדור קפלן: למעשה, בכל שאר המתקנים של המשרד זה סביב ה-50%, ולפעמים במטה או בפונקציות פחות חיוניות אפילו פחות מ-50%.

 << אורח >> אביגדור קפלן: אנחנו שחררנו גם לא מעט מאלה שהוגדרו ככאלה שצריכים לעבוד ולהשאיר ולהנחות וללוות.

 << אורח >> אביגדור קפלן: אפשרנו, למי שיכול היה, לעבוד מביתו.

 << אורח >> אביגדור קפלן: אני מוכרח להגיד שלגבי הרשויות המקומיות זה לא אחיד.

 << אורח >> אביגדור קפלן: יש רשויות שרואות באגפי הרווחה שלהן כגוף חשוב, אבל בתקנות של משרד הפנים, שלי אין שליטה עליהן, הם נכללו ב-30% של הרשויות.

 << אורח >> אביגדור קפלן: כלומר, אם רצו לרתק יותר במחלקות הרווחה, היו צריכים לרתק פחות במחלקות אחרות, ואז מכניסים את העסק הזה לסד של לחצים במקום להחריג את מחלקות הרווחה בשלמותן מחובת צמצום כוח-אדם.

 << אורח >> אביגדור קפלן: אני מקווה שבאיזשהו שלב, ואני יודע שמשרד הפנים מתכוון שמחלקות הרווחה ירותקו כולן, אבל אני עוד לא ראיתי הנחיות בנושא הזה.

 << אורח >> אביגדור קפלן: אצלנו במשרד, ככל שאני שומע בתקשורת, ואני מקבל פה ושם דיווח, הכוונה היא עוד לצמצם יותר ולא להגדיל בגלל הרצון למנוע את התפשטות המגפה גם במשרד עצמו.

 << אורח >> אביגדור קפלן: גם במשרד עצמו יש לנו בערך 40 איש בבידוד, ויש לנו גם כמה חולים שחלו בקורונה, אבל אנחנו מתפקדים והמשרד עובד עם כוח-אדם בהיקפים יותר קטנים כי מערכות אחרות שהמשרד נמצא איתן בקשר, כמו מערכת בתי המשפט, גם הן עובדות בהילוך נמוך.

 << אורח >> אביגדור קפלן: לכן, יש פה איזושהי הלימה בצמצום כוח-אדם אצלנו וצמצום כוח-אדם במערכות שאנחנו בממשק איתן.

 << אורח >> אביגדור קפלן: יחד עם זאת, אני חושב, ואני מנצל את הבמה הזו להגיד, שהעובדות הסוציאליות באשר הן עושות עבודות קודש ועבודה מאומצת והן נמצאות בשיא הלחץ היום, וכל הבעיות ברשויות המקומיות נשפכות אליהן.

 << אורח >> אביגדור קפלן: מן הראוי היה לכבד אותן ולהתייחס אליהן ככאלה ולתת להן לעבוד במלואן ולא להכניס אותן עוד לסד את מי לשלוח הביתה ואת מי להשאיר.

 << אורח >> אביגדור קפלן: המחלקות האלה לכשעצמן הן לא גדולות.

 << אורח >> אביגדור קפלן: הן נעזרות הרבה מאוד במתנדבים.

 << אורח >> אביגדור קפלן: ככל שיכולתי ללחוץ על השר שיעלה את זה בדיוני ממשלה, ועל מנכ"ל משרד הפנים שהוא הממונה על הרשויות המקומיות, עשיתי את המרב.

 << אורח >> אביגדור קפלן: אני מקווה שזה יצליח.

 << אורח >> אביגדור קפלן: אני יודע שגם יושבת-ראש איגוד העובדים הסוציאליים פנתה לראש הממשלה, לשר האוצר, לשר שלנו, בדרישה להתייחס בהתאם, ואני תומך עקרונית בדרישה.

עאידה תומא סלימאן: אני ציפיתי שדווקא תהיה דרישה לתגבור העובדים הסוציאליים והלשכות הקיימות, כי בסופו של דבר ייפול עליהם הנטל הגדול לטפל באנשים שנפגעים מבחינה חברתית.

עאידה תומא סלימאן: חברת הכנסת מרב כהן.

מירב כהן: שלום.

מירב כהן: מאוד חשוב לי להתייחס לנקודה הזו.

מירב כהן: בואו נשים את הדברים על השולחן.

מירב כהן: מדינת ישראל מזלזלת בעובדים ובעובדות הסוציאליות תמיד.

מירב כהן: זה מתבטא בתנאים שלהם בשוטף, בשכר, וזה תמיד קורה.

מירב כהן: זה מגיע לשיא האבסורד סביב סיפור הקורונה.

מירב כהן: דווקא בשעה הזו שבה יש הכי הרבה פניות מצידם של המטופלים השוטפים, ויש גם את הקשישים, את האימהות חד-הוריות, את הנוער בסיכון, שעכשיו המצוקה שלהם עוד יותר חמורה, מודיעים להם שהם צריכים לצאת לחל"ת, צאו לחופשה, דווקא במצב הכי קשה.

מירב כהן: כמו שאביגדור אמר בשפה מנומסת מאוד, בגדול, כל רשות מקומית עושה מה שבא לה.

מירב כהן: יש נתונים שהם לא יאומנו.

מירב כהן: בעיניי, זו בדיחה גרועה.

מירב כהן: יש מקומות שדווקא בעת העת הזו 70% מהעובדים והעובדות הסוציאליים ברשויות המקומיות הוצאו לחל"ת.

מירב כהן: במקומות כמו חבל מודיעין – 30% עובדים, בנתיבות רק 30% עובדים, בלוד רק 30% עובדים, בשוהם רק 30% עובדים.

מירב כהן: זה לא הגיוני שבעת כל כך קשה שולחים את העובדים הכי חיוניים והכי מצילי חיים, לחל"ת.

מירב כהן: זה פשוט הזוי.

מירב כהן: זה כמו שנצא למלחמה ונגיד לחיל הרגלי: צאו עכשיו לחופשה.

מירב כהן: האם זה הגיוני?

מירב כהן: האם מישהו היה מעלה בדעתו שבשעה כזו היו אומרים לכל הרופאים לצאת לחופשה?

מירב כהן: לא, כי ברור לכולם שהם מצילי חיים.

מירב כהן: כדאי שלמישהו ייפול האסימון שגם העובדים הסוציאליים הם מצילי חיים.

מירב כהן: מתקשרים אליי יום יום ללשכה אנשים מבוגרים ואומרים שהם רוצים למות.

מירב כהן: כן, עובדת סוציאליות שתגיע אליהם הביתה תציל את החיים שלהם.

מירב כהן: אני ממש רוצה שמהוועדה הזו תצא קריאה, קודם כול, שזה לא שיקול דעתה של הרשות המקומית.

מירב כהן: זה לא בסדר שאם יש מנהל רשות אחד שחושב שזה חשוב, הוא ישאיר את העובדים הסוציאליים, ויש כאלה שלא ישאירו את העובדים הסוציאליים.

מירב כהן: זה שירות חיוני ביותר.

מירב כהן: לא רק שלא צריך לצמצם, חייבים כבר עכשיו לראות איך מתגברים אותם כי הבעיות רק ילכו ויגדלו וייערמו, וכדאי שנתכונן לזה עכשיו ולא אחר כך כשזה יהיה מאוחר מדיי.

מירב כהן: אין מקום יותר לזלזול בתפקיד החשוב הזה.

עאידה תומא סלימאן: תודה.

עאידה תומא סלימאן: נפתח את הדיון לענייני רווחה ונחכה עם עניין העבודה.

עאידה תומא סלימאן: בואו ננסה לשאול את השאלות.

מירב כהן: אני רוצה להעלות עוד נקודה שארצה שיתייחסו אליה, מעבר לעניין תגבור כוח-האדם ברשויות המקומיות של העובדים הסוציאליים.

מירב כהן: אביגדור, התייחסת לזה שיש עכשיו מבצע של מיפוי של הצרכים בקרב האוכלוסייה המבוגרת.

מירב כהן: האם תוכל לחדד לי מי קהל היעד?

מירב כהן: כלומר, למי יתקשרו ולמי לא.

מירב כהן: הוא אמר שהם הולכים לעשות מבצע טלפוני כדי לבדוק את הצרכים של כל האוכלוסייה המבוגרת.

מירב כהן: אני רק רוצה לדעת מי הקהל שהם יתקשרו אליו, איך הם מגדירים את זה.

עאידה תומא סלימאן: אוקיי.

עאידה תומא סלימאן: חבר הכנסת שוסטר, בבקשה.

אלון שוסטר: ראשית, אני כמובן מצטרף לאמירה שלא יעלה על הדעת לשחרר את מי שעוסק בחירום.

אלון שוסטר: לא כל העובדים בשירותים החברתיים במחלקות הרווחה ברשויות המקומיות עוסקים בליבת התחומים.

אלון שוסטר: בוודאי שכל מי שקשור באוכלוסיות מיוחדות עם צרכים מיוחדים ועם קשיים אחרים, חייב להיות מסוגל לעבוד.

אלון שוסטר: אפשרות של עבודה מהבית היא חשובה כדי לשמור על הבריאות.

אלון שוסטר: בסך הכול, אנחנו צריכים לעבוד ולשמור על בריאות במקביל.

אלון שוסטר: זה הקושי, זו המורכבות הגדולה.

אלון שוסטר: אני רוצה להזכיר את אותה אמירה של 100% עובדים, ורק כאלו שבאמת עוסקים במבצעיות, בקשר, בהצלת חיים.

אלון שוסטר: אבל יש אלה שעובדים במיקור חוץ.

אלון שוסטר: יש עובדים סוציאליים שעובדים במיקור חוץ וגם אותם צריך לכלול במסגרת ה-100%.

אלון שוסטר: במועצות האזוריות יש בעיית ניידות גבוהה כי אין תחבורה ציבורית ומטפלות לא יכולות להגיע, הן לא יכולות לשלם עבור מוניות.

אלון שוסטר: אני מבקש שיינתן מענה לתשלום עבור ניידות בתחום הזה.

אלון שוסטר: אני מקבל פניות על סגירת מסגרות של אוכלוסיות בסיכון.

אלון שוסטר: אם כבר סוגרים ואם כבר קורה הנזק הזה, אז לפחות לא לגבות כסף על אותן מסגרות מההורים.

עאידה תומא סלימאן: תודה, חבר הכנסת שוסטר.

עאידה תומא סלימאן: חברת הכנסת סונדוס, בבקשה.

סונדוס סאלח: אני גם כן מצטרפת לתהייה ולמחשבה איך אפשר במצב חירום להוציא את העובדות הסוציאליות.

סונדוס סאלח: אנחנו עובדים על שימור בריאות הציבור, וזה גם כן משמר את הבריאות החברתית, ובמיוחד שימור הבריאות החברתית של האוכלוסיות המוחלשות.

סונדוס סאלח: צריך לתגבר את המספר ואת התקנים ולחלק.

סונדוס סאלח: אני גם יודעת שחלק מהעובדות הסוציאליות הן אימהות והילדים שלהן נמצאים בבית.

סונדוס סאלח: צריך למצוא נוסחה להוספת תקנים ועובדות סוציאליות, ולחלק את הנטל בין כולם.

סונדוס סאלח: הרי תוספת תקציב יש, וכפי ששמענו יש תוכניות שבאות לעזור לאוכלוסיות המוחלשות, אבל צריך שאנשים ינתבו את התוכניות ויביאו את התקצוב הזה לתוכניות בפועל.

סונדוס סאלח: השאלה שלי היא מהי התוכנית לגבי איתור אוכלוסיית נוער בסיכון.

סונדוס סאלח: צריך לאתר האם בני נוער בסיכון נמצאים בסיכון עוד יותר גבוה משום שהם לא נמצאים במסגרת טיפולית, ואני מדברת על גילאים מ-0 עד 18.

סונדוס סאלח: יש קטינים וילדים שנמצאים במצוקה בביתם שנגרמת מגורם אחד או אחר.

סונדוס סאלח: האם יש פיקוח ובקרה על האנשים האלה?

סונדוס סאלח: האם מזהים סכנה בתוך המשפחות ובתוך הבתים?

סונדוס סאלח: האם יש תוכנית לעבוד איתם גם בתוך הבתים?

עאידה תומא סלימאן: תודה.

עאידה תומא סלימאן: חברת הכנסת אימאן ח'טיב.

אימאן ח'טיב יאסין: כמובן שגם כעובדת סוציאלית אני מצטרפת לבקשה, וכבר שלחתי גם בעניין הזה ואמרתי שאי-אפשר להוציא עובדים סוציאליים לחל"ת בתקופה הזו, אלא צריך לתגבר אותם.

אימאן ח'טיב יאסין: לגבי המתנדבות והמתנדבים שעובדים בתקופה הזו – אני חושבת שאנחנו שולחים את הצעירים והצעירות שלנו בתקופה הקשה הזו ללא כל הכנה, לעבוד ולעשות עבודת קודש.

אימאן ח'טיב יאסין: לכן, צריך לקחת את הנושא הזה במשרד הרווחה ולתגבר אותו בכל הרמות, ובראש ובראשונה, בשמירה על אותם מתנדבים ומתנדבות וגם במתן סיוע והדרכה לגבי העבודה שלהם בכל הקשור לבטיחותם ולבריאותם בתקופה הזו.

אימאן ח'טיב יאסין: בנוסף, אני חושבת שגם העובדים הסוציאליים צריכים לקבל מענה וליווי מקצועי מרחוק, וקווי חירום שיופעלו, גם לעובדות הסוציאליות וגם לאנשים ונשים שנמצאים בתקופה הזו בתוך הבתים מבודדים בצורה מאוד קשה, עם אמצעי מחייה מאוד דלים.

אימאן ח'טיב יאסין: המצב הזה רק יגביר את מצב האלימות ואת מצב העוני כשאחוז ניכר ממנו הם ילדים.

אימאן ח'טיב יאסין: כל זה מחייב התערבות, ולא רק ראייה כוללת שתיקח בחשבון את כל הדברים, אלא התערבות מיידית בנושאים האלה, כי אחרת נמצא את עצמנו במצב של אלימות ופשיעה.

אימאן ח'טיב יאסין: צריך במיוחד להתייחס לנשים שנמצאות עכשיו בבתים וסובלות מאלימות, ובנקודת הזמן הזו הן במצב של הפקר.

עאידה תומא סלימאן: תודה, אימאן.

עאידה תומא סלימאן: חבר הכנסת קושניר, בבקשה.

אלכס קושניר: אדוני המנכ"ל, יש לי כמה שאלות.

אלכס קושניר: ראשית, לגבי אוכלוסיית המטפלות.

אלכס קושניר: כולנו יודעים שיש בעיה מאוד קשה של ציוד מיגון למטפלות.

אלכס קושניר: השאלה היא האם משרד הרווחה נערך לנושא הזה ומסייע להם?

אלכס קושניר: כבר דיברו לגבי הסעות עבורן, ולכן לא אחזור על זה.

אלכס קושניר: דבר נוסף, דיברת על מיפוי קריטריונים.

אלכס קושניר: השאלה היא האם אתם משתפים פעולה גם עם משרד העלייה והקליטה וגם עם משרד השיכון והבינוי.

אלכס קושניר: אנחנו יודעים שיש הוסטלים ומקבצי דיור שנמצאים באחריותם של שני המשרדים האלה.

אלכס קושניר: אני מקבל המון המון פניות מאנשים שנמצאים שם שלא מקבלים שום סיוע, לא במזון ולא בתרופות.

אלכס קושניר: האם יש שיתוף פעולה, כן או לא?

אלכס קושניר: לגבי הנושא הנוסף - אני חושב שנגעת בזה, אבל אני מבקש באמצעותך להעלות את הנושא שוב בממשלה, באמצעות השר שלך, של בדיקות קורונה לאותם קשישים שחיים בהוסטלים, במקבצי דיור ובבתי אבות.

אלכס קושניר: אנחנו מבינים שזה דבר שיכול להציל חיים ושיכול להקדים תרופה למכה.

אלכס קושניר: השאלה היא האם העליתם את הנושא הזה, איפה זה עומד, והאם יש התקדמות בנושא.

אלכס קושניר: תודה רבה.

עאידה תומא סלימאן: מר קפלן, בעודי יושבת אני מקבלת לידיי מכתב שיצא לשר בעניין החזרה מיידית לעבודה של כל מנהלי התחומים שאינם עובדי סוציאליים בזרוע הרווחה.

עאידה תומא סלימאן: אני מבינה שמנהלי התחומים שהם הסמכות המקצועית שאמורה לתת תשובות לעובדים הסוציאליים בקהילה, לכל העובדים הסוציאליים במסגרות, על דילמות מקצועיות ותשובות לפתרונות לבעיות שהם נתקלים בהם עכשיו, הוצאו בתקופה הקשה הזו לחל"ת או שהם מתנדבים דרך המחויבות שלהם.

עאידה תומא סלימאן: האם זה המצב?

עאידה תומא סלימאן: האם לא דרשתם להחזיר אותם מיידית לעבודה?

עאידה תומא סלימאן: זה עלול לדרדר את כל השירות למצב מאוד מסוכן, במיוחד בימים כשהבעיות הולכות ונערמות.

 << אורח >> אביגדור קפלן: אני אענה על השאלות, אחת לאחת.

עאידה תומא סלימאן: חבר הכנסת טופורובסקי, בבקשה.

בועז טופורובסקי: אני אשמח שהמנכ"ל יענה גם על השאלה שלי.

בועז טופורובסקי: אביגדור, תודה רבה.

בועז טופורובסקי: אתם עושים עבודה נהדרת, ואני בטוח שזו תקופה לא פשוטה, אבל היא מאוד מאוד חשובה.

בועז טופורובסקי: אני רוצה להעלות שני נושאים: האחד הוא נושא עמותות המגזר השלישי, כמו שהמדינה דואגת להקים קרן שעוזרת לעצמאים ולעסקים קטנים.

בועז טופורובסקי: השאלה היא האם במשרד הרווחה יש איזשהו רעיון, רצון או ניסיון להקים קרן כזו שעוזרת שעכשיו סובלות גם מירידה בכמות התרומות, גם מירידה בתקציבים מהמדינה, ודיברנו קודם על "קמחא דפסחא" כדוגמה, ומצד שני, המון המון פניות ואנשים שנזקקים וצריכים עזרה.

בועז טופורובסקי: השאלה השנייה היא לגבי מקומות שבהם באמת אין ברירה ואתם מוציאים עובדים לחל"ת.

בועז טופורובסקי: יש הרבה מאוד מסגרות שהקשר האישי בין אותם עובדים לבין האוכלוסייה שהם עוזרים להם, בין אם זה אוכלוסייה בסיכון, ובין אם זה אוכלוסייה עם צרכים מיוחדים, הקשר אישי הוא קריטי ועצום.

בועז טופורובסקי: השאלה אם אתם מוודאים שגם אם עובד יוצא לחל"ת הקשר האישי נמשך, כי הניתוק שלו, ולא משנה מה הסיבה, יכול לגרום לבעיות הרבה יותר חמורות שגם כשנצא מקורונה לא נוכל לפתור אותן.

בועז טופורובסקי: תודה.

עאידה תומא סלימאן: חבר הכנסת אוסאמה סעדי, בבקשה.

אוסאמה סעדי: אדוני המנכ"ל, שלום.

אוסאמה סעדי: לא הייתי מתחילת הדיון כי יש עכשיו ועדת קורונה במקביל, ושם דנו על עניין מצב הקשישים בדיור מוגן, וגם העלינו בדיוק מה שהעלה חברי קושניר שעדיין לא מתבצעות בדיקות יזומות לכל הקשישים ששוהים בדיור המוגן, וראינו שחלקם הלכו כבר לעולמם ונפטרו.

אוסאמה סעדי: אדוני המנכ"ל, אנחנו קיבלנו מכתב שמיועד לכבוד שר העבודה והרווחה והשירותים החברתיים מיום 26 למרץ, ובטח דיברתם על זה.

עאידה תומא סלימאן: העליתי את זה.

אוסאמה סעדי: אני סמוך ובטוח שהעלית את זה.

אוסאמה סעדי: נמצאת בו אולי גם השרה המיועדת לתפקיד שרת העבודה והרווחה.

אוסאמה סעדי: נכון שאנחנו קיבלנו 17 עמודים ויש את כל הפעילות, ודיברתי ביום חמישי שעבר גם עם השר אקוניס על מה שאתם עושים כמשרד.

אוסאמה סעדי: אני רוצה להתרכז פה על מה שאתם עושים במגזר הערבי, ביישובים הערביים, במיוחד כלפי האוכלוסיות החלשות.

אוסאמה סעדי: אנחנו יודעים, ואני בטוח שחבריי וחברותיי דיברו על זה, ש-50% נמצאים מתחת לקו העוני.

אוסאמה סעדי: כל היישובים שלנו במצב סוציו-אקונומי מ-1 – 3.

אוסאמה סעדי: אנחנו מקבלים פניות רבות מאזרחים קשישים, משכבות חלשות, שאין להם מה לאכול.

אוסאמה סעדי: אנחנו מקבלים פניות מהיישוב ג'סר א-זרקא שהוא היישוב הכי חלש שיש, שמה שאתם נותנים למועצה המקומית בקושי מכסה אולי עשרות בודדות משפחות, ויש מאות משפחות שאין להם פת לחם לאכול.

אוסאמה סעדי: מה אתם עושים כמשרד רווחה בעניין הזה?

עאידה תומא סלימאן: תודה.

עאידה תומא סלימאן: בבקשה, מר קפלן.

 << אורח >> אביגדור קפלן: אשתדל לענות.

 << אורח >> אביגדור קפלן: חלק מהשאלות - לא כל כך בסמכותי לענות עליהן, אבל אני אענה עליהן ואנסה לענות ולומר מה הגישה שלנו.

 << אורח >> אביגדור קפלן: קודם כול, חברת הכנסת מרב כהן, לשאלה מי אוכלוסיית היעד לברר על הצרכים שלה - אנחנו מתחילים עם אוכלוסיית האזרחים הוותיקים הרשומים במחלקות לשירותים חברתיים וממשיכים כי יש גם כאלה שהם מתחת לקו העוני בהגדרות הביטוח הלאומי ולא רשומים במחלקות הרווחה ונגיע גם אליהם.

 << אורח >> אביגדור קפלן: קיבלנו את הרשימות מהביטוח הלאומי והכוונה להגיע לכל אחד מהם ולשאול לצרכיו ולנסות לעזור ככל שרק ניתן כדי למלא את הדברים שהם בצורך הבסיסי שלו, כמו להביא לו תרופות, מזון, ונושאים אחרים שיעלו.

 << אורח >> אביגדור קפלן: החוזר שחזר ונשנה לגבי צמצום בעבודת העובדים הסוציאליים והצורך בתגבור - אני תומך תמיכה מלאה בקריאה הזו שכל העובדים הסוציאליים, ללא יוצא מהכלל, יימצאו בעבודה.

 << אורח >> אביגדור קפלן: צריך גם להבין את הנסיבות להוצאת התקנות האלה שכל תכליתן הוא להגן על האנשים כדי שלא ידביקו האחד את השני.

 << אורח >> אביגדור קפלן: אבל יחד עם זאת, היו צריכים להתייחס לאוכלוסיית העובדים הסוציאליים כמו שמתייחסים לרופאים ולאחיות ולכל שאר האוכלוסיות שמטפלות בבני אדם.

 << אורח >> אביגדור קפלן: לכן, אנחנו נמשיך ללחוץ.

 << אורח >> אביגדור קפלן: עזרתכם בעניין הזה להחזיר אותם לעבודה, וגם לתגבר, היא בהחלט נופלת על אוזן קשובה, אצלי בכל אופן.

 << אורח >> אביגדור קפלן: אני רוצה להעיר שבזמנים שבשגרה יש היום מחסור של עובדים סוציאליים ברשויות המקומיות, יש המון תקנים פנויים, אז כל שכן בחירום אלה שנשארים צריכים לעבוד כולם, ולא לשלוח חלק מהם הביתה.

מירב כהן: איפה זה נופל בין הכיסאות?

מירב כהן: איך זה שרשות מקומית אחת עושה ככה ורשות מקומית עושה אחרת?

מירב כהן: האם לא ניתן לחייב את כל הרשויות?

עאידה תומא סלימאן: האם יש אופציה לכל מקום להחליט על כמות העובדים?

 << אורח >> אביגדור קפלן: ההוראות של משרד הפנים היו שהמחלקות לשירותים חברתיים נחשבות כחיוניות, ובמיוחד העובדים הסוציאליים על פי חוק: יש עובד סוציאלי לחוק נוער, עובד סוציאלי לחוק סדרי דין, וכן הלאה.

 << אורח >> אביגדור קפלן: העובדים הסוציאליים לחוק הוצאו מהספירה והיתרה נשארה בספירה.

 << אורח >> אביגדור קפלן: ברגע שהיתרה נשארה בספירה והאילוץ של ראש רשות מקומית הוא 30%, אז ברור שהוא נכנס כאן לסד שהוא בלתי אפשרי מבחינתו.

 << אורח >> אביגדור קפלן: לדוגמה, רשות מקומית שיש לה 20 עובדים סוציאליים במחלקה: חמישה מהם הם עובדים סוציאליים על פי חוק, אז הם מרותקים ואין שום בעיה בספירה שלהם, ה-15 האחרים - אם הוא ישאיר מעל חמישה, הוא יצטרך את העשרה הנוספים להוריד במחלקות אחרות של הרשות המקומית – זה ההוראות של משרד הפנים.

 << אורח >> אביגדור קפלן: לכן, אני חושב שההוראה הזו איננה נכונה.

 << אורח >> אביגדור קפלן: היו צריכים את כל ה-20 להוציא מהספירה של ה-30%, ולאפשר לכולם לעבוד.

 << אורח >> אביגדור קפלן: אני יודע שזו המגמה היום ואני מקווה שהיא תצא לדרך.

מירב כהן: מי קיבל את ההחלטה הזו שהם לא יהיו חלק מה-30% ושהם יהיו מופרדים ומוגנים?

 << אורח >> אביגדור קפלן: צריך להיאמר במפורש בתקנות שעת חירום שהעובדים הסוציאליים ברשויות המקומיות ובמשרד הרווחה הם עובדים חיוניים שצריכים להיות נוכחים במאה אחוז בעבודה.

 << אורח >> אביגדור קפלן: לגבי הציוד והמתנדבים – אנחנו ערים למה שקורה בשטח.

 << אורח >> אביגדור קפלן: אחד הדברים שמדירים שינה מעיניי זה אותם אלה שנמצאים בבתיהם ויש להם שעות טיפול סיעודי בביתם, נניח אלה שמקבלים רמה 6 ומקבלים 36 שעות, או שיש להם מטפלת צמודה או עובדת זרה והם עריריים, ויש כאלה ודומה להם לא אזרחים ותיקים סיעודיים אלא כאלה שהם גם נכים למיניהם.

 << אורח >> אביגדור קפלן: כל המטפלים בהם, עובדי הסמך שלנו, עובדי הסיעוד של הביטוח הלאומי, כל אלה מגיעים היום לבתים של המטופלים הללו בתחבורה ציבורית.

 << אורח >> אביגדור קפלן: אני התרעתי, וחזרתי והתרעתי, שישאירו את התחבורה הציבורית אפילו בהיקף יותר קטן, שאם לא כן לא תהיה להם דרך להגיע לביתם של אנשים ואז כמובן עלולה להיות מעמסה בלתי רגילה בטיפול באנשים האלה שהיא צריכה לקבל תשומת לב מיוחדת.

 << אורח >> אביגדור קפלן: אני מקווה שהקול קורא שלי לא להפסיק את התחבורה הציבורית לגמרי תיפול על אוזניים קשובות.

 << אורח >> אביגדור קפלן: לגבי ציוד מיגון למטפלות – אנחנו לא מספקים ציוד מיגון.

 << אורח >> אביגדור קפלן: מטפלות ממומנות על ידי הביטוח הלאומי.

עאידה תומא סלימאן: הביטוח הלאומי הודיע בישיבה שהתקיימה לפני שעה שהם מכינים ערכה לכל המטפלות, ובימים הקרובים הם יוציאו את זה לפועל.

קריאה: מה עם צוות הפנימיות בנושא הזה?

עאידה תומא סלימאן: זה מה שרציתי לשאול אתכם.

עאידה תומא סלימאן: מי ממגן את צוותי הפנימיות ואת העובדים הסוציאליים בקהילה כאשר הם באים במגע ועושים את עבודתם?

 << אורח >> אביגדור קפלן: אנחנו קונים ערכות מיגון כמה שאנחנו יכולים וכמה שנמצא בשוק.

 << אורח >> אביגדור קפלן: כרגע אנחנו מחלקים בעדיפות ראשונה למטפלים במסגרות חוץ ביתיות, ובהמשך הדרך נחלק גם לכאלה שממלאים תפקיד בקהילה.

 << אורח >> אביגדור קפלן: אין לנו אמצעי מיגון לחלק לכולם.

 << אורח >> אביגדור קפלן: אמצעי המיגון האלה הם חד-פעמיים.

 << אורח >> אביגדור קפלן: צריכים כאן לחלק עשרות אלפים, אם לא מאות אלפים, מסכות וכאלה דברים.

 << אורח >> אביגדור קפלן: אין לנו את אמצעי המיגון כשלעצמם.

 << אורח >> אביגדור קפלן: ככל שיהיו לנו, אנחנו נחלק אותם.

עאידה תומא סלימאן: אני יודעת שיש מחסור כללי, אבל זה נשמע לי קצת הזוי.

עאידה תומא סלימאן: מצד אחד, המדינה אומרת שרוצים להוריד את העקומה, רוצים להגן ורוצים להפסיק את ההידבקות, אבל האנשים הכי חיוניים במשבר הזה לא מוגנים.

עאידה תומא סלימאן: איך נעצור את המגפה הזו?

 << אורח >> אביגדור קפלן: אני לא רוצה לגלגל את האחריות מאחד לשני, אבל לגבי כל הסוגיה של מיגון מפני התפשטות מגיפה, עם כל הכבוד, אני לא חושב שמשרד העבודה והרווחה היה צריך להתארגן מראש לזה.

 << אורח >> אביגדור קפלן: זה לא מתפקידו.

 << אורח >> אביגדור קפלן: אנחנו מנסים, למרות הכול, למגן את מי שרק ניתן בסדר עדיפות מסוים.

 << אורח >> אביגדור קפלן: פנינו למשרד הבריאות שיחלקו.

 << אורח >> אביגדור קפלן: גם הם חסרים באמצעי מיגון, אתם רואים את זה בתקשורת.

 << אורח >> אביגדור קפלן: אני אנסה לעשות את המרב בגבולות היכולת שלי.

עאידה תומא סלימאן: ברור.

עאידה תומא סלימאן: אני לא מאשימה אתכם, אבל - - -

 << אורח >> אביגדור קפלן: לשאלתו של חבר הכנסת קושניר על מקבצי הדיור – אנחנו מנסים לתאם עם משרד השיכון ועם משרד הקליטה לגבי חלוקת מזון במקבצי הדיור.

 << אורח >> אביגדור קפלן: צריך להבין שבמקבצי הדיור גרות גם אוכלוסיות רווחה וגם כאלה שהן אינן אוכלוסיות רווחה.

 << אורח >> אביגדור קפלן: נצטרך לראות איך אנחנו מטפלים בזה יחד איתם.

 << אורח >> אביגדור קפלן: למעשה, האחריות היא שלהם, אבל אנחנו לא מתנערים מאחריות גם בעניין הזה.

 << אורח >> אביגדור קפלן: לגבי אוכלוסיות הרווחה – בוודאי שלא.

אלכס קושניר: כבוד יושבת-הראש, אני מבקש ממך להזמין לוועדה נציגים של משרד העלייה והקליטה היות וועדת הקליטה לא קיימת כי אנחנו במצב זמני, על מנת שהם יתנו לנו דיווח איך הם מטפלים גם בקשישים וגם בעולים החדשים שהם עד שנה בארץ.

עאידה תומא סלימאן: בסדר גמור.

עאידה תומא סלימאן: אנחנו נגיע לזה אם נישאר כוועדה מיוחדת, אין שום בעיה.

בועז טופורובסקי: עוד לא קיבלתי תשובה לשאלה שלי לגבי קרן לעזרה לעמותות המגזר השלישי.

 << אורח >> אביגדור קפלן: התשובה היא שאנחנו יושבים עם משרד האוצר ומנסים לחשוב איך אנחנו מסייעים לעמותות כך שהן תשרודנה גם ביום שאחרי.

 << אורח >> אביגדור קפלן: ב-2008 הייתה קרן כזו שהקימו בזמנו.

 << אורח >> אביגדור קפלן: אני חושב שיש אוזן קשבת לראות איך אנחנו מוצאים פתרון גם הפעם.

 << אורח >> אביגדור קפלן: הבעיה שלנו היא בעיקר עם אלה שפועלים בקהילה, אלה שנותנים שירותים בקהילה, שבעל כורחם נאלצו להפסיק אותם.

 << אורח >> אביגדור קפלן: היום אנחנו מפעילים אותם באופן חלקי ונשתדל לשלם להם גם עבור החלקיות הזו כסדרה.

 << אורח >> אביגדור קפלן: אבל הנושא הזה עוד לא פתיר.

 << אורח >> אביגדור קפלן: הוא על סדר-היום בעדיפות גבוהה במציאת פתרון איך לעזור לעמותות, למגזר השלישי, למגזר האזרחי, לא משנה איך אתם קוראים לו, לשרוד גם אחרי שהמגפה הזו תסתיים.

עאידה תומא סלימאן: מה עם השאלות לגבי האוכלוסייה הערבית?

עאידה תומא סלימאן: אני מוסיפה לזה גם את אלו שחיים בנגב ואת הציבור שחי בכפרים בלתי מוכרים, שממילא לא קיבל ולא הייתה לו הנגשה לשירותים החברתיים, ועכשיו מצבו מוחרף יותר ונהיה הרבה יותר קשה

 << אורח >> אביגדור קפלן: אנחנו מחלקים מזון ללא הבחנה בין מגזרים.

 << אורח >> אביגדור קפלן: אנחנו היום גם הגענו עם רשות הבדווים לאיזשהו הסדר לחלק ערכות היגיינה לכל אלה שנמצאים בפזורה הבדווית, אבל אנחנו לא יכולים להגיע לכל אחד ואחד.

 << אורח >> אביגדור קפלן: אנחנו משתדלים לעזור כמיטב יכולתנו.

 << אורח >> אביגדור קפלן: אנחנו נעזרים חלקית גם בעמותות שעוסקות בחלוקת מזון בהתנדבות.

 << אורח >> אביגדור קפלן: יש אוכלוסייה הרבה יותר גדולה מ-110,000 בתי אב שזקוקים למזון, ולאו דווקא אזרחים ותיקים.

 << אורח >> אביגדור קפלן: יש גם כאלה שזקוקים לסיוע הזה והם אינם אזרחים ותיקים.

 << אורח >> אביגדור קפלן: אנחנו עושים את המרב במסגרת המגבלות שמעמידים לרשותנו, ואני אומר שזה ללא הבחנה בין מגזר כלשהו.

 << אורח >> אביגדור קפלן: כולם מקבלים אותו היחס.

 << אורח >> אביגדור קפלן: ננסה לעזור כמה שאפשר וכמה שיעמידו לרשותנו.

אוסאמה סעדי: מר קפלן האם במסגרת הדיונים עכשיו עם המל"ל, עם ראש הממשלה ועם שר האוצר, אתם כמשרד הרווחה לא מבקשים תוספת תקציב על מנת להעביר למחלקות הרווחה במועצות המקומיות על מנת שהן יגדילו את מה שהם נותנים עד עכשיו?

אוסאמה סעדי: הרי אנחנו יודעים שעכשיו יש הרבה מובטלים והרבה אנשים שיצאו לחל"ת, ואני לא יודע מתי הם יקבלו כסף מהביטוח הלאומי.

אוסאמה סעדי: בינתיים למשפחות האלה אין מה לאכול.

אוסאמה סעדי: למה אתם לא מגדילים את התוספת למחלקות הרווחה ברשויות המקומיות שיש להן את כל הרשימות?

 << אורח >> אביגדור קפלן: אמורים לשלם את דמי האבטלה לחל"תים למיניהם, על זה יש פרסום.

 << אורח >> אביגדור קפלן: צריך לתת להם מספיק כסף מזומן בשביל לכלכל את עצמם כפי שהיה להם בזמנים שבשגרה.

 << אורח >> אביגדור קפלן: אנחנו מנסים לחלק לאוכלוסיות רווחה שהן מתחת לקו העוני.

 << אורח >> אביגדור קפלן: אנחנו מעלים את הצרכים.

 << אורח >> אביגדור קפלן: הצרכים ידועים, הם מגיעים עד כל אלה שקובעים את המדיניות.

 << אורח >> אביגדור קפלן: הם לא נעלמים מעיניהם.

 << אורח >> אביגדור קפלן: אנחנו עושים את המיטב עם המשאבים שהם מעמידים לרשותנו.

עאידה תומא סלימאן: אני מתנצלת, אבל אי-אפשר להבין מהתשובות מה בדיוק נעשה, ואיך הולכים לעשות את זה.

עאידה תומא סלימאן: אני יודעת שאתם מוגבלים בתקציבים, אני יודעת שלא מזרימים לכם.

עאידה תומא סלימאן: 60 ו-70 מיליון בחודש זה תוספתי ועד עכשיו לא הבנתי איך חילקתם אותם.

עאידה תומא סלימאן: אנחנו מקבלים תשובות עמומות לשאלות שאנחנו שואלים.

עאידה תומא סלימאן: לצערי הרב, אנחנו לא מצליחים באמת להבין מה קורה.

 << אורח >> אביגדור קפלן: למה את אומרת את זה?

 << אורח >> אביגדור קפלן: אני אומר במפורש, הרי חלוקת מזון לבד זה 10 מיליון שקל לשבוע.

 << אורח >> אביגדור קפלן: אנחנו נותנים את הנתונים, זה לא שלא נותנים אותם.

 << אורח >> אביגדור קפלן: אם תרצי אז - - -

עאידה תומא סלימאן: אבל חלק מחלוקת המזון היא מהמסגרות שאתם הפסקתם לחלק בהן מזון, כמו: לילדים, לילדי הרווחה בבתי הספר, לצהרונים, והעברתם את הכסף הזה כדי להעביר לבתים.

עאידה תומא סלימאן: אני לא אומרת שזה לא בסדר, אני שואלת גם בנושאים אחרים שקשורים.

עאידה תומא סלימאן: למשל, שאלתי האם אפשר להסב את חלוקת המזון הקפוא ולתת משהו אחר, במיוחד לזקנים עריריים, או זקנים שיש מישהו שיכול לבשל להם, וגם לא קיבלתי תשובה.

 << אורח >> אביגדור קפלן: אני לא שיתקתי את מפעלי ההזנה.

 << אורח >> אביגדור קפלן: אנחנו לא משרד החינוך, זה משרד החינוך.

 << אורח >> אביגדור קפלן: אנחנו ננסה למצוא פתרון.

 << אורח >> אביגדור קפלן: אני יודע שהמנות המבושלות הן לא לטעמם של כל סוגי האוכלוסיות.

 << אורח >> אביגדור קפלן: אנחנו נשתדל לראות אם אפשר למצוא פתרון של סלי מזון לכאלה שרוצים לקבל את הפריטים ולבשל בעצמם.

 << אורח >> אביגדור קפלן: כרגע אין לנו גוף שמסוגל לארגן את זה.

 << אורח >> אביגדור קפלן: עמותות המזון שמארגנות את החבילות, אם הן מארגנות 10,000 - 15,000 מנות חד-פעמיות, זה לא פותר את הבעיה כולה.

 << אורח >> אביגדור קפלן: צריך לראות אם אנחנו נוכל לארגן לאוכלוסייה הערבית את סלי המזון במקום מנות מזון, ולאוכלוסיות הרווחה בלבד, כי אני לא מסוגל לחלק מזון לאלה שאינם אוכלוסיות רווחה רק משום שהם כרגע מובטלים.

 << אורח >> אביגדור קפלן: בשביל זה יש את הקצבה שהם מקבלים או יקבלו ובזה הם צריכים למצוא פתרון לעצמם.

עאידה תומא סלימאן: אני רוצה לשמוע מענבל חרמוני יו"ר איגד העובדים הסוציאליים.

עאידה תומא סלימאן: בבקשה, שלוש דקות.

ענבל חרמוני: קודם כול, אני רוצה להתחיל בהערכה למנכ"ל משרד הרווחה, וכמובן לעובדים ולעובדות הסוציאליות במשרד ובשאר משרדי הממשלה שבהם הם עובדים וגם ברשויות.

ענבל חרמוני: בשבועיים האחרונים אנחנו מוצאים את עצמנו נלחמים במדינת ישראל כדי שהיא תאפשר לכלל העובדים הסוציאליים לעשות את מה שהם אמורים לעשות תמיד, וספציפית עכשיו שזה אבסורד בפני עצמו.

ענבל חרמוני: אני חייבת לומר שלא מפתיע אותנו שלמנכ"ל משרד הרווחה אין את כל התשובות כי הרבה מהתשובות צריכות להגיע ממשרד האוצר וממשרד הפנים.

ענבל חרמוני: אני חושבת שבדיון כזה, ויש לי הערכה כבוד לנתנאל, אבל היה ראוי שגם מנכ"ל משרד האוצר היה יושב.

ענבל חרמוני: זה חשוב לא פחות מהדיונים האחרים שבהם הוא נמצא.

ענבל חרמוני: סימן השאלה הגדול שגם אני מנסה לחקור הוא מי אמור במדינת ישראל לאכוף דברים שמשרד הפנים מנחה את הרשויות.

ענבל חרמוני: למעשה, יש מכתב מאוד מאוד ברור שחתום עליו יושב-ראש מרכז השלטון המקומי ומנכ"ל משרד הפנים בכבודו ובעצמו שהוא לא דמות פוליטית, בניגוד לחיים ביבס, הוא דמות שאמורה להיות לה איזושהי סמכות.

ענבל חרמוני: הם הוציאו מכתב שבו כתוב בצורה מפורשת שבתוך ה-30% יש להכליל בצורה חד-משמעית את כלל העובדים הסוציאליים של הרשות.

ענבל חרמוני: אבל כשאני מדברת עם משרד הפנים הם אומרים לי: המחלקה המשפטית שלנו לא מאפשרת לנו וטוענת שאנחנו לא אמורים לאכוף את זה.

ענבל חרמוני: אז אם משרד הרווחה שאני יודעת שאין לו את הסמכות לאכוף את זה, ולמשרד הפנים אין את הסמכות לאכוף את זה, אז למי כן יש סמכות לאכוף הנחייה מאוד מאוד ברורה שכן יצאה ממשרד הפנים?

ענבל חרמוני: אנחנו עושים למעשה קרבות מאסף ברשויות.

ענבל חרמוני: בימים כאלה שאין לי כוח ארגוני כאיגוד מקצועי, זו שעתה של הדיפלומטיה, של הפוליטיקה, של המקל והגזר - - -.

ענבל חרמוני: יש לנו גם כמה הישגים, אבל אני רוצה לציין שבלוד עובדים 50% מהעובדים, בראשון - אותו הדבר, בחבל מודיעין - 30%, ברמלה - 53% מהעובדים, במרחבים - 50%, באופקים וירוחם - 60%, בנתיבות – 30% מהעובדים והעובדות, ב- - -

עאידה תומא סלימאן: ענבל, אי-אפשר לעבור על כל הערים.

ענבל חרמוני: נכון, את צודקת.

ענבל חרמוני: אבל אני באמת רוצה להדגים את זה כי מדובר גם במקומות שגם בימים כתיקונם הצרכים שם עולים על מה שאפשר לספק.

ענבל חרמוני: ראשית, הייתי שמחה שמהוועדה הזו היה יוצא איזשהו סעד שמחייב את משרד הפנים לאכוף את ההנחיה של עצמו על הרשויות המקומיות.

ענבל חרמוני: אני גם חושבת שעדיף שיחריגו את כלל העובדים הסוציאליים מה-30% כדי שהסד על הרשות המקומית לא יהיה צפוף מדיי.

ענבל חרמוני: עם זאת, יש כבר הנחייה שאמורה להחריג את העובדים.

ענבל חרמוני: זה לא קורה בשטח.

ענבל חרמוני: אני רודפת אחרי כל הגורמים הרלוונטיים וכל אחד זורק אותו מהאחד לשני.

ענבל חרמוני: אני רוצה לציין שיש בעיה עם צעירים וצעירות חסרי קורת גג ששייכים לתוכנית שנקראת "יתד".

ענבל חרמוני: אין להם שום פתרונות ברגע שהם צריכים בידוד.

ענבל חרמוני: זה צעירים ללא עורף משפחתי ואין להם מקום מגורים קבוע.

ענבל חרמוני: בנוסף, בחלק מפנימיות הרווחה כן חלק מכוח-האדם נשלח הביתה, ובוודאי ובוודאי שצריך תגבור במקומות האלה כי יש סיכוי שהאנשים האלה גם יחלו, חס וחלילה, וזה כנראה יקרה.

ענבל חרמוני: צריך להתכונן לזה.

ענבל חרמוני: אני רוצה לדבר על נוער במצבי זנות שגם בימים כתיקונם הטיפול בהם קשה ומורכב.

ענבל חרמוני: אנחנו בסימני שאלה לגבי התוכניות שלהם בקהילה, וגם לגבי תוכניות נוספות בקהילה, מה שנקרא תקציבי פעולה כשיש חוסר ודאות.

ענבל חרמוני: זאת אומרת, חלק מהרשויות המקומיות עצרו כרגע חלק מהתוכניות בקהילה כי אין להן ביטחון בוודאות שמשרד הרווחה כצינור כמובן, משרד התקציבים אמור להעביר את הכסף, יעביר את התשלומים האלה.

ענבל חרמוני: חייבים לייצר בהירות בתחום הזה כשהבהירות צריכה להיות לכיוון 100% כמובן.

ענבל חרמוני: דבר אחרון, ואני חושבת שגם אביגדור ציין את זה, מתוך עובדי משרד הרווחה שהוגדרו 75%, חייבים להחריג מתוכם את 1,300 עובדי המעונות הממשלתיים שהם 100%, ולכן הם נוגסים לכאורה מהשאר.

ענבל חרמוני: שירותי מבחן, למשל, עומדים על 30% - - -

עאידה תומא סלימאן: איזה מעונות?

עאידה תומא סלימאן: האם הכוונה למסגרות החוץ ביתיות?

עאידה תומא סלימאן: הוא כבר אמר שהם מוחרגים.

ענבל חרמוני: המעונות הממשלתיים זה גם של בעלי המוגבלויות, ולא רק.

ענבל חרמוני: 1,300 עובדים שהם עובדי משרד הרווחה מוחרגים להיות 100%, וזה בסדר.

עאידה תומא סלימאן: הוא אמר שהם מוחרגים.

ענבל חרמוני: לא, הם לא מוחרגים.

ענבל חרמוני: הם מוגדרים כ-100% והם נוגסים בשאר יחידות המשרד שנאלצות להתקזז ולהיות 30%, 40%, 50% - זו הכוונה.

ענבל חרמוני: אלה הדברים שאנחנו נאבקים איתם ביום יום, ונשמח שהוועדה תסייע כמובן לפתור אותם.

עאידה תומא סלימאן: תודה.

עאידה תומא סלימאן: חברים, עוד לא שמענו מאגף העבודה, ואני מבינה שדווקא ארגוני השטח רוצים להשמיע.

עאידה תומא סלימאן: ענבל אמרה משהו שהוא מאוד מוזר בעיניי, שדווקא בהוראה שיצאה אמרו לא לכלול את כל עובדי לשכות הרווחה בתוך ה-30% של המועצות, ומה פתאום עכשיו ההתנהלות היא אחרת, וגם שמעתי מהמנכ"ל שדווקא זה לא מה שנעשה.

עאידה תומא סלימאן: כלומר, אתם מכירים שהיו הוראות, אבל נעשה משהו אחר.

עאידה תומא סלימאן: נצטרך לקבל איזושהי הבהרה.

עאידה תומא סלימאן: נציג משרד העבודה והרווחה, הממונה על זרוע העבודה, תן לנו סקירה מאוד מתומצת כדי שנוכל להמשיך את הדיון, בבקשה.

מרדכי אלישע: בוקר טוב לכולם.

מרדכי אלישע: אשתדל לעשות את זה קצר.

מרדכי אלישע: ראשית, כאחראים על חוקי העבודה, העברנו חקיקה שמאפשרת למעשה לתת מענה בזמן מצב חירום, וכרגע כל החוק התייחס למצב מל"ח, לחירום, לזמן מלחמה או חירום אזרחי, וזה חירום בריאותי, אז עסקנו גם בזה, ולמעשה יש חוק כזה, והעברנו תקנות כאלה.

מרדכי אלישע: מה"ט הוא זה נושא של הכשרה לטכנאים והנדסאים.

מרדכי אלישע: מאחר והתלמידים לא מגיעים לשם, ובכל הארץ יש 30,000 סטודנטים כאלה, אז כמעט בין 60% ל-70% מתנהלים באמצעות למידה מקוונת, ואנחנו גם בפיקוח בעניין הזה וגם בקשר חזק עם המכללות.

מרדכי אלישע: כמעט 60%- 70% בממוצע בכל המכללות לומדים בכלים מקוונים.

מרדכי אלישע: את הבחינות דחינו על מנת לתת הזדמנות שווה לכולם כי אנחנו עדיין לא חושבים שהלמידה מקוונת היא ברמה של למידה פרונטלית.

מרדכי אלישע: הנושא הזה כן יידחה.

מרדכי אלישע: על מנת לתת מענה למפעלים ולעסקים, הגדרנו היתר חדש שכולל העסקה מעבר ל-12 שעות.

מרדכי אלישע: כלומר, היום יכולים לעבוד עד 90 שעות בממוצע לעומת 67 שעות שהיו, - - -.

מרדכי אלישע: אנחנו חושבים שזה נותן מענה.

עאידה תומא סלימאן: איך משלמים על זה?

עאידה תומא סלימאן: טוב שנתתם להם היתר, אבל מה עם תנאי השכר?

מרדכי אלישע: השכר לא נפגע.

מרדכי אלישע: בגדול, הם מקבלים שעות נוספות.

מרדכי אלישע: זה לא כמו במצב חירום שהם לא מקבלים את השכר העודף בלי שעות נוספות.

מרדכי אלישע: פה הם ממשיכים לקבל את השכר העודף.

מרדכי אלישע: כלומר, העובדים לא נפגעו.

מרדכי אלישע: ההיפך, זה שומר על שכרם והם מקבלים את השעות הנוספות.

עאידה תומא סלימאן: אה, הם מקבלים את זה כשעות נוספות, לא רגילות.

מרדכי אלישע: כן, כן.

מרדכי אלישע: חלק מהמטרה שלנו היא לשמור על העובד וכמובן על זכויותיו.

מרדכי אלישע: לגבי נושא ההסברה - אנחנו מוצפים בהמון המון טלפונים.

מרדכי אלישע: השארנו את כל המוקדים שלנו פעילים, זה מוקדים בשירות קנוי.

מרדכי אלישע: המוקד של משרד הרווחה 118 מאוד תומך בנו כי יש ממש הצפה גדולה, זה משהו שאי אפשר לצפות אותו.

מרדכי אלישע: תרגמנו הרבה שאלות ותשובות בנושאי יחסי עבודה ובנושאים אחרים, וגם תרגמנו לשפה הערבית.

מרדכי אלישע: כל נוסח שיוצא יוצא מתורגם לשפה הערבית על מנת שהם יוכלו לקבל את המידע הנכון והעדכני.

מרדכי אלישע: אנחנו עובדים עם "כל זכות" ביום יום, ויש לנו חברים במועצה הזו או בגוף הזה במשרד המשפטים.

מרדכי אלישע: יש להם מעל 6 - 7 מיליון פניות בשנה.

מרדכי אלישע: אנחנו יודעים שזה המוקד המיידי לכל עובד.

מרדכי אלישע: לכן, סגרנו עם מנכ"ל "כל זכות" שאנחנו מפנים אליהם את התשובות, וכל שאלה שהוא לא יודע לענות בהיבט של יחסי עבודה שהוא הנושא שעליו אנחנו אחראים, הוא מקבל במיידית תשובה, כך שיש כאן סנכרון די יפה.

מרדכי אלישע: עשינו דבר נוסף בנוגע להכשרה מקצועית.

מרדכי אלישע: בגדול, בצעירים יש לנו מספר פנימיות שאין להם עורף ביתי.

מרדכי אלישע: פנימיות שיש להן עורף ביתי, שלחנו אותם הביתה כמו הנחיות משרד החינוך והנחיות משרד הבריאות.

מרדכי אלישע: אבל פנימיות שאין להן עורף ביתי, ויש בודדות כאלה, השארנו אותן אצלנו, והן ממשיכות לעבוד באמצעות הכשרה בתוך המוסדות.

מרדכי אלישע: יש לנו שתי פנימיות, השאר הלכו הביתה.

מרדכי אלישע: ברשותכם, אני מדלג כי אני יודע שאין הרבה זמן.

מרדכי אלישע: אגיע לדברים היותר חשובים.

מרדכי אלישע: מעונות יום - פתחנו מספר מעונות לבקשת משרד הבריאות עבור הצוותים הרפואיים על מנת לתת להם מענה, כי היו שני ההורים עבדו במערכת הרפואית והם לא היו יכולים להשאיר את הילדים.

מרדכי אלישע: פתחנו באופן מיידי, ובאופן גם חוקי העברנו תקנות, ובדרך זו נפתחו מספר מעונות יום כדי שהצוות הרפואי יוכלו לשים בהם את ילדיהם.

עאידה תומא סלימאן: כל הכבוד, כולנו רוצים לתמוך ברופאים ובאחיות שמנסים להציל חיים בימים אלו.

עאידה תומא סלימאן: אבל יש גם עובדים בענפים אחרים ששני ההורים נחשבים לעובדים חיוניים והם אובדי עצות בשאלה מה לעשות עם ילדיהם.

עאידה תומא סלימאן: מה מתכננים להם?

מרדכי אלישע: נכון.

מרדכי אלישע: אגב, אנחנו אחראים לגילאים מ-0 עד 3.

מרדכי אלישע: אני יודע שגם משרד החינוך פתח גנים מגיל 4 ומעלה.

מרדכי אלישע: דבר נוסף שאנחנו עושים, לבקשת משרד הבריאות, זה לא פורסם, אבל אנחנו למעשה עובדים על ריתוק של הסטודנטים לסיעוד.

מרדכי אלישע: הם ביקשו מאיתנו לעזור להם לרתק על-פי צו של השר את הסטודנטים העובדים בתחום הסיעוד כי המערכת הרפואית לא מכילה את האירוע הזה.

מרדכי אלישע: פנינו לאוניברסיטאות ואנחנו מקבלים את הנתונים.

מרדכי אלישע: למעשה, נרתק את הסטודנטים בתחום הסיעוד והרפואה לטובת מערכת הבריאות.

עאידה תומא סלימאן: יש סטודנטים לסיעוד שהיו צריכים לעבור את מבחן ההסמכה ב-6 לאפריל.

עאידה תומא סלימאן: בדרך כלל, אלו סטודנטים לסיעוד מהארץ, כש-85% מהם בדרך כלל עוברים את הבחינה ומקבלים הסמכה.

עאידה תומא סלימאן: מאחר ונדחתה הבחינה, אולי כדאי מאוד לשקול לתת להם, כמו שעשו בהרבה מדינות, הסמכה זמנית ולהכניס אותם למעגל מערכת הבריאות.

אימאן ח'טיב יאסין: אני מבקשת להוסיף את כל הסטודנטים שהיו אמורים לגשת למבחן הקרוב ולא רק אלה שלמדו בארץ.

מרדכי אלישע: כבוד היושבת-ראש, זה לא בסמכותנו אלא בסמכות משרד הבריאות.

מרדכי אלישע: כמו שאמרתי, כן דחינו את הבחינות אצלנו.

מרדכי אלישע: אני מאמין שפנייה מכם למשרד הבריאות תיתן מענה לנושא הזה.

עאידה תומא סלימאן: בסדר.

מרדכי אלישע: ברשותכם, מינהל האוכלוסיות – יש לנו מרכזי הכוון לאוכלוסייה הערבית ולאוכלוסייה החרדית בכל הארץ.

מרדכי אלישע: יש לנו עלייה מאוד מאוד מסיבית של מספר הפונים אלינו בעידן וביום הזה.

מרדכי אלישע: מאחר ואי-אפשר שכולם יגיעו על-פי הוראות משרד הבריאות, הפכנו את כל מרכזי ההכוון באמצעות כלים מקוונים שכולם עובדים.

מרדכי אלישע: אתמול דיברתי עם אחד ממרכזי ההכוון ויש הצפה.

מרדכי אלישע: הם לא מגיעים לשירות התעסוקה כי אנחנו אחראים על השמת האוכלוסיות האלה וזה המקום שהם מכירים.

מרדכי אלישע: כל מי שיצא לחל"ת או פוטר חלילה, חוזר אלינו ומקבל כרגע שירות.

מרדכי אלישע: העלינו לשם הרבה קורסים מקוונים על מנת להעסיק ולהכשיר אותם, אבל כרגע זה טיפה בים.

מרדכי אלישע: ההערכה שלי שנדרשת השקעה תהיה מאוד מאוד גדולה.

עאידה תומא סלימאן: יש ארגונים שמפעילים מעונות יום.

עאידה תומא סלימאן: מה יהיה עם החלק שבו אתם מסבסדים את מעונות יום האלה?

עאידה תומא סלימאן: האם אתם מעבירים להם את הסבסוד?

עאידה תומא סלימאן: מה עם מנהלות המשפחתונים?

מרדכי אלישע: ראשית, אתמול עברו קרוב ל-50 מיליון שקל למעונות, ולמעשה זה להורים.

מרדכי אלישע: אנחנו מסבסדים את ההורים.

מרדכי אלישע: אנחנו לא מסבסדים את המעונות.

מרדכי אלישע: אנחנו - משרד העבודה, והמדינה - מעודדים הורים, נשים, לצאת לעבודה.

מרדכי אלישע: כלומר, אנחנו מעבירים את הכסף, את ההשתתפות, לכל אימא שרשמה את הילדים.

מרדכי אלישע: אנחנו עזרנו להורים כי המעונות לא רצו להחזיר את הכסף.

מרדכי אלישע: בגלל שזה מחצית, הסברנו למעונות שהיתה מחצית מהפעילות, ואנחנו נחזיר מחצית מהחודש, ולעומת זאת, חידדנו להם שלפי משרד הכלכלה והרשות להגנת הצרכן אי-אפשר לחייב.

מרדכי אלישע: כרגע המעונות רוצים, והיתה פגישה אחת עם משרד האוצר.

עאידה תומא סלימאן: אבל אתה מבין שהארגונים האלה ימשיכו לשלם שכר דירה למעון שבו הם נמצאים ברוב המקרים.

מרדכי אלישע: לא, הם פטורים.

מרדכי אלישע: כמעט לכולם יש פטור מארנונה, ורובם הגדול לא בשכירות.

מרדכי אלישע: כלומר, חלק לא קטן זה מעונות שלהם, והם פטורים לגמרי מארנונה לפי חוק.

עאידה תומא סלימאן: ומה עם החלק של השכירות שצריך להמשיך לשלם?

עאידה תומא סלימאן: הרי נכון שזה לעידוד נשים, אבל בסופו של דבר אם לא משלמים את זה מהעלות הכוללת של המעונות, המעונות יכולים לקרוס.

מרדכי אלישע: את צודקת.

מרדכי אלישע: היינו בדיון בנושא הזה בישיבה עם אגף התקציבים באוצר.

מרדכי אלישע: עמדת האוצר היא שהם כמו כל עסק שנתקל בדיוק באותה בעיה של שכר דירה ושכר פועלים.

מרדכי אלישע: אנחנו המלצנו להוציא אותם מייד לחל"ת, ואנחנו גם מפעילים כלים מקוונים, קורס מטפלת, כך שכל מי שתסיים קורס מטפלות המעון יקבל בגינה 2,000 שקל, כך שזה גם סכום שיעזור להם לשרוד את התקופה הזו.

מרדכי אלישע: זה לא הרבה ולא מספיק, אבל כרגע הם מדיינים עם האוצר לקבל תוספת וסיוע בעניין הזה.

עאידה תומא סלימאן: ומה עם מנהלות המשפחתונים?

מרדכי אלישע: זה מה שאמרתי, הן למעשה עצמאיות.

מרדכי אלישע: אם הן לא תחת גג או עמותה כמו: ויצ"ו או נעמ"ת וכאלה, אז הן בסך הכול מוגדרות כעצמאיות, ואז הן נכנסות לקורס שלנו.

עאידה תומא סלימאן: למה לתת לי תשובה כזו?

עאידה תומא סלימאן: הרי אתם יודעים טוב מאוד את הוויכוח הקיים בעניין עצמאות מנהלות המשפחתונים.

עאידה תומא סלימאן: יש היום 3,700 נשים שאתם הגדרתם אותן עצמאיות, לא אכנס לוויכוח הזה עכשיו.

עאידה תומא סלימאן: מגדירים להן את כל פרטי העבודה שלהן, הוצאתם אותן.

עאידה תומא סלימאן: הן לא יכולות להיות בחל"ת והן לא יכולות לקבל מענק עצמאיים, והן נופלות בין הכיסאות.

עאידה תומא סלימאן: איזו תשובה אתם מתכוונים לתת להן?

מרדכי אלישע: עאידה, כמו שאמרתי, אנחנו מעורבים במשא-ומתן עם האוצר.

מרדכי אלישע: היה כבר דיון, ויהיו עוד דיונים.

מרדכי אלישע: אבל בסופו של דבר אנחנו מסובסדים על ידי האוצר אך ורק בגין הסיוע להורים או לאימהות העובדות.

מרדכי אלישע: אין לנו שום תקציב, או אפילו שליטה על תקציב, בנושא הזה.

מרדכי אלישע: לכן, היינו בפגישה עם האוצר

עאידה תומא סלימאן: האם העברתם את החלק שלכם בחצי החודש הראשון של מרץ בסבסוד המשפחתונים?

מרדכי אלישע: כן, העברנו מלא.

מרדכי אלישע: העברנו מלא עבור חצי החודש הראשון.

עאידה תומא סלימאן: העברתם מלא, אוקיי.

עאידה תומא סלימאן: אתה אומר שהתשובה באוצר.

עאידה תומא סלימאן: אני גם כן מעורבת במשאים-ומתנים האלה, אבל עד עכשיו לא הגענו למצב שבו אנו מקבלים באמת את התשובות הסופיות.

מרדכי אלישע: היה דיון לפני כשבוע בעניין הזה.

אימאן ח'טיב יאסין: ובינתיים זינוק מאוד גבוה בקרב העובדות במשפחתונים החיות מתחת לקו העוני.

עאידה תומא סלימאן: אני מבינה שאתם לא שוקלים להעביר לפחות את הסבסוד שלכם עבור התקופה הזו.

מרדכי אלישע: לא.

מרדכי אלישע: ראשית, מי שמנחה בעניין הזה ומי שמתקצב, זה משרד האוצר.

מרדכי אלישע: בנוסף, אנחנו גם עובדים על- פי הסכמים ועל-פי כללים.

מרדכי אלישע: אנחנו לא יכולים בהחלטה של אדם אחד או החלטה כזו או אחרת בלי תקצוב, לבוא ולשלם או לאשר סכומים כאלה.

עאידה תומא סלימאן: לא, התקצוב קיים אצלכם וקיבלתם מעליו 70 מיליון שקל.

עאידה תומא סלימאן: התקצוב הזה מאושר למשרד העבודה והרווחה חודשית.

מרדכי אלישע: נכון, אבל האוצר הוא בסופו של דבר זה שמנחה והוא מאוד שותף למה שקורה במעונות היום.

מרדכי אלישע: הוא מאוד הדוק על העניין הזה, ואין לנו שם מילימטר, לא על הבינוי ולא על הסבסוד.

מרדכי אלישע: הסבסוד נועד להורים.

מרדכי אלישע: ברגע שלא היתה פעילות בגנים או במעונות אז כרגע האוצר הנחה לא לשלם את זה.

מרדכי אלישע: יש כרגע דיון עם נציגי המעונות בעניין החזרה, איך חוזרים ומה מתקצבים.

מרדכי אלישע: דבר נוסף - הסדרת עיסוקים, וכל הסטאז'.

מרדכי אלישע: כל מי שלא עושה סטאז' ברצף, לא מוכר לו.

מרדכי אלישע: הוצאנו הנחייה שכל מי שנוצרה לו הפסקה לעניין הסטאז', אנחנו נכיר לו.

מרדכי אלישע: למרות ההפסקה הוא יקבל למעשה הכרה, והוא יוכל להירשם בפנקס המהנדסים, ההנדסאים וכו'.

מרדכי אלישע: יש דבר נוסף מאוד בעייתי אצלנו.

מרדכי אלישע: במינהל ההסדרה יש לנו אלפי פניות לחל"תים ופיטורי נשים בהיריון, פשוט הצפה מטורפת.

מרדכי אלישע: יש לנו 1,200 פניות בשנה וקיבלנו כמעט 4,000 בשבועיים.

מרדכי אלישע: בעניין הזה פניתי גם לאוצר וגם לנציבות, והוספנו על המפקחים הקיימים קרוב ל-40 עובדים.

מרדכי אלישע: תגברנו אותם.

מרדכי אלישע: הגענו להסכמה גם עם הביטוח הלאומי ושירות התעסוקה שאנחנו נדווח להם רטרו עד ה-7 לאפריל.

מרדכי אלישע: כלומר, עדיין מי שהגיש לפני ואנחנו מזינים עד ה-7 לאפריל אז כולם יקבלו את דמי האבטלה, וזה נושא מאוד מאוד חשוב.

מרדכי אלישע: נושא מינהל הבטיחות – יש בנושא זה הרבה הרוגים.

מרדכי אלישע: אני שמח - - -

עאידה תומא סלימאן: אנחנו מקיימים דיון מחר בנושא עובדי הבניין ומינהל הבטיחות, ואני ארצה שתרחיבו אז בנושא הזה.

מרדכי אלישע: אוקיי, אז אדלג הלאה.

עאידה תומא סלימאן: בוא נעבור לחברה האזרחית.

עאידה תומא סלימאן: הם אולי יעלו נושאים ואז תענה להם.

מרדכי אלישע: אוקיי.

מרדכי אלישע: יש לי עוד נושאים, אבל אני אענה בשמחה.

עאידה תומא סלימאן: העניין הוא שיש לנו פה בעיה עם הזמן.

מרדכי אלישע: אין בעיה, אני איתכם.

עאידה תומא סלימאן: יופי.

עאידה תומא סלימאן: אני רוצה לליאור גבאי, מנכ"ל נאות מרגלית את זכות הדיבור.

עאידה תומא סלימאן: ליאור, האם אתה איתנו?

עאידה תומא סלימאן: אוקיי, עוברים הלאה.

עאידה תומא סלימאן: תמר שוורץ, מנכ"לית רוח נשית, בבקשה.

עאידה תומא סלימאן: כמובן שתי דקות.

תמר שוורץ: עאידה, קודם כול, ברכות.

תמר שוורץ: אני מאוד שמחה שאת עומדת בראש הוועדה.

תמר שוורץ: אני זוכרת אותך עוד מימי הוועדה לקידום מעמד האישה, ואני בטוחה שתעשי פה עבודה נהדרת.

עאידה תומא סלימאן: תודה.

תמר שוורץ: באמת כמה מילים קצרות.

תמר שוורץ: קודם כול, אנחנו עוסקות בשיקום כלכלי תעסוקתי לנפגעות אלימות.

תמר שוורץ: כמובן העבודה נמשכת במלוא המרץ.

תמר שוורץ: לא הוצאנו אף אחת לחל"ת ולא פיטרנו כי אנחנו ממשיכות באמצעים מקוונים כל הזמן לתמוך במטופלות שלנו.

תמר שוורץ: מצד אחד, נפתחו הכשרות מקצועיות ונפתחו אפשרויות השמה במפעלים חיוניים וכו', ואנחנו יכולות לעזור להן.

תמר שוורץ: מצד שני, גם העבודה עברה להרבה תמיכה רגשית, מיצוי זכויות, ואפילו עזרה קונקרטית עם סלי מזון כי חלקן פוטרו, הוצאו לחל"ת, והן במצב נפשי מאוד קשה, חרדה מאוד גדולה.

תמר שוורץ: אני בטוחה שכולכם שמעתם באמצעי התקשורת שהאלימות עולה.

תמר שוורץ: את הרוב אנחנו עוד לא יודעים ויודעות, נשמע על זה אחרי שהקורונה תיגמר, כמו שאחרי חגים יש עלייה בדיווחים.

תמר שוורץ: העלייה שקיימת עכשיו בדיווחים היא עוד כלום לעומת מה שקורה בבתים.

תמר שוורץ: מותר גם להגיד דברים טובים.

תמר שוורץ: אני מאוד רוצה לשבח, אני שמחה ש - - -

עאידה תומא סלימאן: תמר, את בטוחה שאני תמיד עושות עבודה מדהימה, ואת יודעת עד כמה אני מעריכה, אבל הזמן שלנו מוגבל.

עאידה תומא סלימאן: תנצלי את העובדה שמנכ"ל המשרד והאחראי על אגף העבודה נמצאים מולך.

תמר שוורץ: חשוב לי להדגיש שההתקשרות שלנו עם משרד הרווחה נמשכה.

תמר שוורץ: כל הכבוד לאיילה מאיר ולצוות שלה שתחת איריס פלורנטין וחגי מויאל שאפילו הקדימו לנו את התשלום, הבינו את המצוקה.

תמר שוורץ: לגבי זרוע העבודה – הדבר הראשון שהם עשו זה שהם הפסיקו את ההתקשרות שלנו, לצערי הרב, והיו מאבקים.

תמר שוורץ: רק ממש עכשיו קיבלתי הודעה שההתקשרות חוזרת.

תמר שוורץ: אני לא יודעת למה ההבחנה הזו בין זרוע העבודה לזרוע הרווחה, אנחנו עוסקות עם שיקום תעסוקתי שזה עבודה, עם נשים נפגעות אלימות שזה רווחה, אבל זה אותה אוכלוסייה, והמצוקה רק החריפה.

תמר שוורץ: לא ברורה לי ההבחנה בין שתי הזרועות במקרה של האוכלוסייה שלנו.

עאידה תומא סלימאן: אז אני מבינה שהכול טוב ויפה.

עאידה תומא סלימאן: החזירו לכן את ההתקשרות ואתן עושות עבודה נהדרת, נכון?

תמר שוורץ: כן, אבל חשוב לי שיובהר ההבדל בין שתי הזרועות.

תמר שוורץ: אני לא מבינה למה ההנחיות הן שונות ביחס להמשך ההתקשרות או הפסקת ההתקשרות.

עאידה תומא סלימאן: כי זה משרד ממשלתי וזה שתי זרועות, מה לעשות?

עאידה תומא סלימאן: בימים כהרגלם יש לנו את הקשיים שמתייחסים לשאלה איך כל זרוע עובדת.

עאידה תומא סלימאן: תודה, תמר.

עאידה תומא סלימאן: איילת רזין - אני מציעה שאיגוד מרכזי הסיוע יחכה ליום רביעי כי יש לנו דיון מיוחד בנושא: אלימות מגדרית על כל סוגיה, מול המשרד.

עאידה תומא סלימאן: אני רוצה לשמוע ממאירה מנעמ"ת.

עאידה תומא סלימאן: מאירה, האם את איתנו?

עאידה תומא סלימאן: עו"ד מאירה, תפעילי מצלמה ומיקרופון - לא.

עאידה תומא סלימאן: ורד מהמועצה לשלום הילד, איתנו?

עאידה תומא סלימאן: בבקשה.

ורד וינדמן: כן, אני איתכם.

ורד וינדמן: שלום, ורד וינדמן, מנכ"לית המועצה לשלום הילד.

ורד וינדמן: הדבר החשוב ביותר שצריך לדבר עליו עכשיו הוא מה שפתח איתו מנכ"ל משרד הרווחה ואנחנו הוצאנו כבר למל"ל מכתב לפני שמונה ימים.

ורד וינדמן: במקום שירדפו אחרי רשות מקומית כזו או אחרת, הדרישה להחריג את כלל העובדות הסוציאליות שעומדות בחזית המאבק, במיוחד ילדים בסיכון - אותן צריך להחריג, ומייד, וזו העבודה של התקנות לשעת חירום.

ורד וינדמן: אני יודעת שעובדים על תקנות לשעת חירום כל יום, כל היום.

ורד וינדמן: את זה צריך להסדיר באופן מיידי, ולהחזיר את כל העובדות הסוציאליות ברשויות המקומיות לעבודה מיידית כי בכל יום שעובר הצרכים גדלים.

ורד וינדמן: אני רוצה שנחשוב איך כל אותם ילדים שנמצאים עכשיו בבית כשאנחנו רגילים לחשוב שהבית הוא המבצר והמקום המוגן, אבל לילדים האלה אין היום למי לפנות, אין מערכות אוניברסליות שרואות אותן, לא מסגרות חינוך, לא מסגרות בריאות.

ורד וינדמן: אנחנו במועצה לשלום הילד מקימים עכשיו ומגבירים את קו הסיוע שלנו כדי שילדים ונוער יוכלו לפנות אלינו.

ורד וינדמן: אבל צריך שיהיה מי שיקבל את הפניות האלה בתוך הרווחה, ויהיה מי שמוכן גם לעשות ביקורי בית.

ורד וינדמן: בשביל שתהיה עובדת אלימות במשפחה ובשביל שתהיה נערות במצוקה, צריך להחריג את כל העובדות הסוציאליות כעובדות חיוניות, וזה הדבר הראשון שצריך לעשות.

ורד וינדמן: אמר בצדק מנכ"ל משרד הרווחה, אבל צריך שהמל"ל ומשרד האוצר ישמעו אותו.

ורד וינדמן: הם אלה שנמצאים בחזית בקהילה.

ורד וינדמן: אמנה בקצרה כמה נושאים, לא ארחיב: ראשית, ילדים ונוער שנמצאים ברחוב.

ורד וינדמן: חייבים להחזיר את כל עובדי קידום הנוער כדי שהם יהיו ברחוב יחד עם הנוער האלה, כדי לדאוג לכל אותם בני נוער שאין להם בית לחזור אליו ואין להם קורת גג.

ורד וינדמן: עובדי קידום נוער צריכים להיות איתם כדי לאתר אותם.

ורד וינדמן: אם לא נעשה reaching out, אנחנו נמצא את עצמנו במצבים מאוד מאוד קשים.

ורד וינדמן: ישנן מסגרות שנועדו לילדים בסיכון שנסגרו.

ורד וינדמן: יש ילדים שהוחזרו הביתה, ילדים שלא הוצאו בצו אלא הוצאו בהסכמה.

ורד וינדמן: הילדים האלה נמצאים היום בבית, ואני שואלת מי בודק מה המצב שלהם, ובכלל למה הם נמצאים לא בתוך המסגרות.

ורד וינדמן: אנחנו יודעים שיש עוד צרכים פיזיים מאוד משמעותיים לא רק בקהילה אלא גם במסגרות, גם צרכים של הזנה, גם צרכים של היגיינה, וגם צרכים של חבילות גלישה לילדים ונוער שאין להם אינטרנט.

ורד וינדמן: לא לכולם יש אינטרנט.

ורד וינדמן: יש צורך בכך כדי לנהל קשר וגם כדי לפנות לעזרה.

ורד וינדמן: אומנם משרד הרווחה הקצה הזנה בוואוצ'רים לרשויות המקומיות, אבל זה לא מספיק.

ורד וינדמן: יש את מה שנקרא "העניים החדשים" וגם את מי שקיבל הזנה עד עכשיו במועדוניות שנסגרו.

ורד וינדמן: הנושא האחרון הוא הצורך לעשות reaching out לכל אותם ילדים בסיכון שאנחנו לא יודעים עליהם, וצריך שתהיה גם אפשרות לנהל קו חירום עבורם.

ורד וינדמן: יש גם מסגרות לילדים נפגעי תקיפה מינית שצריכים טיפול והם עם מוגבלויות.

ורד וינדמן: בתום מאבק שניהלנו הם הוחזרו לפעילות, אבל חלקית, ואין שום סיבה שלילדים עם צרכים מיוחדים שצריכים טיפול, ולו מקוון, המסגרות הללו ייפתחו רק באופן חלקי.

ורד וינדמן: כל מה שצריך להיעשות באופן מקוון, צריך להיעשות באופן מקוון ולהחזיר את כל אותם עובדים מחל"ת חזרה לעבודה, כי יש עבודה, ויש הרבה עבודה לעשות.

עאידה תומא סלימאן: תודה רבה.

עאידה תומא סלימאן: רמי הוד מקרן ברל כצנלסון, האם אתה איתנו?

עאידה תומא סלימאן: לא.

עאידה תומא סלימאן: רינת חכים, מנהלת תחום חינוך ורווחה, מרכז המועצות המקומיות, איתנו?

עאידה תומא סלימאן: האם מישהו מהמרכז לשלטון מקומי?

עאידה תומא סלימאן: תמי ברששת?

עאידה תומא סלימאן: אבי גרובר?

עאידה תומא סלימאן: התייאשתם?

קריאה: עאידה, תמי ברששת פה, היא פשוט על mute.

עאידה תומא סלימאן: אוקיי, אז אחרי שחר תדבר תמי.

שחר שומן: ראשית, אני מצטרף לברכות על תפקידך.

שחר שומן: שנית, אני רוצה לציין שצוותי הפנימיות, שאנחנו מייצגים את מרביתן, בשירות ילד ונוער של משרד הרווחה קוראים לכנסת או למנכ"ל ולשר להביע גם הערכה לפעילות השוטפת הלא פשוטה שלהם בימים אלו.

שחר שומן: בהנחה שמשרד החינוך ימשיך לחדש את פעילותו, יש צורך בהצטיידות, כפי שאמרה ורד וינדמן.

שחר שומן: יש צורך בגיבוי ההצטיידות גם בהיבט של מחשבים בפנימיות כי אין להן יכולת לנהל למידה מרחוק ללא ההצטיידות הזו.

שחר שומן: יש משהו מאוד לא ברור בהקשר של יציאה לחופשות.

שחר שומן: היום בבוקר קיבלנו חוק חדש לשעות חירום שאמור להתקבל בנושא חופשות.

שחר שומן: לצד הדבר הזה יש בפנימיות מסגרות קהילתיות שפועלות ומכניסות יום יום צוות וילדים לשערי הפנימיות, כך שלא ברור איך, מצד אחד, יש רצון לבידוד של הילדים ולאי-הוצאתם הביתה לתקופה ארוכה, יש לזה השלכות מאוד כבדות משקל, ולצד זה ממשיכות להתנהל פנימיות יום שמכניסות ומוציאות ילדים מתחומי המסגרת.

שחר שומן: לא ברור לי איך לגשר את זה.

שחר שומן: בחלק מהפנימיות יש בתי ספר שסגרו את שעריהם.

שחר שומן: אני חושב שמשרד הרווחה צריך לעבוד בתיאום עם משרד החינוך כדי לנסות ולהחריג את המסגרות הללו כדי לסייע לצוותי הפנימיות שכפי שציין המנכ"ל עובדים בצוות מלא וחלק מהם מבודדים כבר - זה דבר מאוד חשוב.

שחר שומן: הדבר האחרון - נושא המיגון שאליו התייחס גם המנכ"ל.

שחר שומן: אני חושב שחייבת להיות התייחסות לכך, וזאת לפני שנקבל מקרים כמו שהיו ב"נופים" ובמסגרות אחרות.

שחר שומן: בואו נעשה את זה קודם ולא נחכה עד שהעובדים הסוציאליים, הילדים והצוותים, יידבקו.

שחר שומן: תדאגו לזה עכשיו.

שחר שומן: לא ברור בדיוק מה קורה.

שחר שומן: הצוותים מסכנים את עצמם יום יום ושעה שעה עם הילדים.

שחר שומן: הם עושים את זה באהבה ובמסירות, אבל צריך לתת התייחסות לנושא הזה.

שחר שומן: תודה.

עאידה תומא סלימאן: תודה.

עאידה תומא סלימאן: תמי ברששת, בבקשה.

תמי ברששת: שלום, צוהריים טובים.

תמי ברששת: אני תמי ברששת, ואני מייצגת את המחלקות לשירותי רווחה.

תמי ברששת: אני חושבת שנאמר הרבה על הפער ועל המחסור בעובדים סוציאליים.

תמי ברששת: אני כן אומרת שחייבים להכניס עובדים סוציאליים לעבודה במחלקות, וגם אלו שהמסגרות נסגרו, אבל יש שם עובדים סוציאליים והם לא עובדים בגלל שהמסגרות נסגרו וצריך להכניס אותם לעבודה כי העובדים סוציאליים עובדים יום ולילה וסביב השעון.

תמי ברששת: אנחנו עובדים בכמה מישורים: המישור הראשון הוא כמובן האוכלוסייה הוותיקה.

תמי ברששת: אנחנו כרגע בסיפוק המענים הבסיסיים: אוכל, תרופות וסלי מזון.

תמי ברששת: אנחנו פחות מתפנים, אבל אנחנו רוצים להגיע למצב שנתפנה, לבדידות שלהם.

תמי ברששת: הקשישים מתקשרים אלינו.

תמי ברששת: הם כל כך חרדים שהם לבד בבית.

תמי ברששת: הם רוצים שמישהו יתעניין בהם ושהם לא יהיו לבד.

תמי ברששת: המענה השני שאנחנו נותנים הוא לכלל האוכלוסייה.

תמי ברששת: נכנסו הרבה אוכלוסיות, וחברת הכנסת מרב קראה להם "העניים החדשים".

תמי ברששת: עקב הקורונה נכנסו לנו בני משפחה שחיים בחרדה, באי-ודאות גם רפואית, אבל בעיקר כלכלית, אבטלה, חוסר תעסוקה.

תמי ברששת: מדובר באנשים שיש להם התחייבויות, משכנתא, חשבונות.

תמי ברששת: אנשים פונים אלינו לסלי מזון, לתווי קנייה.

תמי ברששת: המישור השלישי הוא האוכלוסייה שלנו שגם כך בשגרה אנחנו מטפלים בה בכל תחומי הבעיות, ובמצב הזה הבעיות רק הועצמו.

תמי ברששת: הבית הפך לסיר לחץ.

תמי ברששת: בתוך הבית יש ילדים בסיכון.

תמי ברששת: כמו שצוין פה קודם, אם היתה קודם אלימות, היא מתעצמת עכשיו.

תמי ברששת: אנחנו נדרשים למענים מאוד יצירתיים.

תמי ברששת: יש עוד מסגרות שעדיין מוגדרות כמסגרות סגורות כמו: מסגרות לנוער בסיכון ולצעירים, מרכז הורים-ילדים, ואפילו תחנות לטיפול משפחתי נחשבות למסגרות סגורות, אבל רצוי כן לפתוח אותן וכן להמשיך קשר עם המטופלים בצורה מותאמת ומקוונת לחירום דווקא בעת הזו.

תמי ברששת: כרגע המחלקות נערכות למשמרות הזהב, כפי שאביגדור ציין, ומיפוי של כל האזרחים הוותיקים ביישוב, מעל גיל 60.

תמי ברששת: נערכים גם לשאלה מה יקרה אם יהיה סגר.

תמי ברששת: נצטרך אז עוד יותר לטפל בהרחבה של הקשישים, כי גם אם בן גר באותו יישוב, הבן לא יוכל להגיע לאביו הקשיש להביא לו אוכל, ואנחנו נצטרך למצוא את הדרך לעזור.

תמי ברששת: אנחנו נערכים גם במצב סגר לעניין המרותקים שהמטפל שלהם לא יוכל להגיע ולכל האפשרויות.

תמי ברששת: הדבר השלישי, - - -

עאידה תומא סלימאן: סליחה, אבל המנכ"ל מנה מה הדברים שנערכים לקראתם.

עאידה תומא סלימאן: כנציגת הלשכות, אני רוצה לשמוע יותר מה אתם צריכים כדי שתוכלו לעשות את כל הדברים האלה.

תמי ברששת: קודם כול, אנחנו צריכים יותר עובדים סוציאליים, וזה נאמר כבר על ידי כולם כי כולם מכירים ומבינים את זה.

תמי ברששת: אנחנו צריכים יותר תקציב גמיש, יותר תווי קניות למשפחות כמו שצוין פה.

תמי ברששת: קיבלנו, ואני חייבת לציין את היערכות המשרד שבאמת שומע, מקשיב, קשוב לשטח, ומייד עונה.

תמי ברששת: אנחנו צריכים שיפתחו יותר מסגרות שבשלב הזה הן סגורות כמו: מסגרות לנוער, בית חם לנערה, מרכז ילדים-הורים, שבהם אפשר לעבוד במתכונת ולשמור על קשר עם ילדים בסיכון ולעשות את העבודה בצורה אחרת.

עאידה תומא סלימאן: תודה רבה.

עאידה תומא סלימאן: נתנאל אשרי, רפרנט תקציבים, אני רוצה להבין איפה עומד נושא מנהלות משפחתונים ונושא מעונות היום, שיצטרכו להמשיך את התשלומים היסודיים שלהם אבל אתם לא מעבירים להם את הסבסוד שהיה.

נתנאל אשרי: לצערי, כבוד היושבת-ראש, הנושא הזה הוא לא תחת אחריות אלא תחת אחריות רפרנטים שמתעסקים בעולם התעסוקה ובזרוע העבודה.

נתנאל אשרי: אני יכול לבקש מהם אולי לעלות, אבל אני לא בטוח כמה מהר זה יוכל לקרות.

עאידה תומא סלימאן: אני רוצה לשאול גם בעניין הרווחה.

עאידה תומא סלימאן: לגבי ה-60 - 70 מיליון שקל, האם אתם מתכננים להוסיף תקציבים מהחודש הבא?

עאידה תומא סלימאן: האם אתם מודעים לעובדה שחייבים להרחיב באיזשהו שלב את מפעל הביטחון התזונתי?

נתנאל אשרי: אני מצטער שהתמונה אצלי כרגע לא עובדת.

נתנאל אשרי: כמו שאמרתי קודם, אנחנו נמצאים בהידברות צפופה עם המשרד כל הזמן.

נתנאל אשרי: אני חושב שגם המנכ"ל יוכל להעיד על זה שאנחנו נענים בסך הכול לבקשות שהמשרד מעלה אלינו.

נתנאל אשרי: אנחנו כן מבינים את פוטנציאל ההתרחבות של התוכנית להזנה.

נתנאל אשרי: אנחנו גם עסוקים כל העת באיך ובאיזה אופן מאפשרים למסגרות היום להמשיך ולפעול.

נתנאל אשרי: אנחנו מבינים יפה מאוד את הצורך האקוטי באספקת שירותי רווחה בעת הזו, ואנחנו עובדים בשיתוף פעולה עם המשרד, כדי שנוכל לתת את מה שצריך במקומות שצריך ובאופן שלא מסכן את הציבור.

נתנאל אשרי: בגלל שהתקנות משתנות מעת לעת, ובגלל שיש הרבה ערפל וצריך להסתגל למציאות חדשה, זה דורש גם מאיתנו וגם מהמשרד תגובות מאוד מאוד מהירות.

נתנאל אשרי: אנחנו עובדים על זה, אנחנו שם.

נתנאל אשרי: אני לא יודע כרגע להבטיח מספרים מעבר למה שכבר אמרתי אותו, רק להגיד שאנחנו מבינים את הצרכים ונערכים אליהם.

עאידה תומא סלימאן: תודה.

עאידה תומא סלימאן: אני מתנצלת אבל אני חייבת לסיים.

עאידה תומא סלימאן: מר קפלן, האם תרצה להוסיף לפני שאני מסכמת?

 << אורח >> אביגדור קפלן: קודם כול, להערתו של שחר - אני חושב שיש לנו הערכה רבה מאוד על מה שנעשה בפנימיות.

 << אורח >> אביגדור קפלן: נעשית שם עבודה נפלאה על ידי כל הצוותים ומנהלי הפנימיות.

 << אורח >> אביגדור קפלן: הם באמת נתונים בהרבה מאוד לחצים.

 << אורח >> אביגדור קפלן: יש ילדים שייצאו עכשיו לחופשת הפסח.

 << אורח >> אביגדור קפלן: הבעיה שלנו היא עם חזרת ילדים ואיך אנחנו מונעים את כניסת הנגיף תוך כדי חזרה על ידי מי מהנערים שחלילה יידבק בעת שהייתו בבית או בקהילה.

 << אורח >> אביגדור קפלן: מכל מקום, נעשית שם עבודה מצוינת.

 << אורח >> אביגדור קפלן: לגבי כל שאר השאלות והנקודות שעלו כאן, והן רבות, בעיקר לגבי פעילות בקהילה – אנחנו נשתדל להחזיר את הפעילות בקהילה ברמה מקוונת עד כמה שאפשר.

 << אורח >> אביגדור קפלן: זאת אומרת, שירותים מרחוק בדרך של תקשורת ממוחשבת.

 << אורח >> אביגדור קפלן: נעשה את זה היכן שאפשר יהיה לעשות את זה, ונתגבר את זה.

 << אורח >> אביגדור קפלן: זה גם יאפשר לעמותות פעילות ויאפשר להן לקבל תמורה לעבודה ולא להישען אחר כך על קרנות סיוע כאלה ואחרות.

 << אורח >> אביגדור קפלן: כל הדברים האלה נרשמו, ואני חושב שבסך הכול המשרד קשוב, עושה את העבודה ללא לאות.

 << אורח >> אביגדור קפלן: מעל במה זו אני רוצה להביע תודה והערכה רבה מאוד לכל העובדים במשרד עצמו, וגם ברשויות מקומיות, ומעבר לכל בעמותות שנותנות את השירותים.

עאידה תומא סלימאן: תודה רבה, מר קפלן.

עאידה תומא סלימאן: אני גם מצטרפת לברכות ולהערכה שהבעת לעבודת העובדים הסוציאליים בשטח וגם לעובדי המשרד, וגם לך כמובן.

עאידה תומא סלימאן: כולנו עוברים תקופה מאוד קשה, וכולנו מרגישים שאנחנו בחוסר ביטחון כשלא ברור לנו מה יהיה בעוד שבוע, שבועיים או שלושה.

עאידה תומא סלימאן: בסופו של דבר, השכבות המוחלשות לאורך השנה, הן אלה שסובלות כפליים עכשיו.

עאידה תומא סלימאן: אני חייבת להגיד שאנחנו עדיין לא מרגישים שהממשלה ושהמדינה מכניסה את היד עמוק עמוק בכיסים ומוציאה את כל מה שמתחייב בתקופת חירום כזו כדי להבטיח רשת ביטחון חברתית וכלכלית לכלל האזרחים, וניסיון גם כן לצלוח את התקופה הזו מבלי להגיע למצב שנגמור עם הקורונה ונתחיל עם יותר ויתר אוכלוסיות שמוגדרות כמוחלשות ומתחת לקו העוני.

עאידה תומא סלימאן: הוועדה חושבת שמפעל הביטחון התזונתי חייב להתרחב בתקופה הזו.

עאידה תומא סלימאן: צריך להעלות גם כן את מספר המשפחות שנהנות מהמפעל הזה, ואפילו אם זה באופן זמני עד שתעבור התקופה הזו, וגם להגדיל את סל המזון או את הסכום שניתן במקרה הזה.

עאידה תומא סלימאן: הוועדה תפנה לאוצר ותבקש את הרחבת התקציב.

עאידה תומא סלימאן: אנחנו נרצה להבין כמה מהתקציב החירומי שמוזרם בימים אלו לתוכנית הכללית של הממשלה, הולך לרווחה.

עאידה תומא סלימאן: אנחנו רוצים לדעת מה האחוז, ואנחנו גם רוצים לדעת מהו התעדוף של המשרד בנושאים האלה.

עאידה תומא סלימאן: נפנה גם כן למשרד האוצר ונרצה לקבל תשובה מאוד ברורה למרות שאני מעורבת במשא-ומתן בעניין מנהלות המשפחתונים.

עאידה תומא סלימאן: אנחנו רוצים החלטה ברורה ביום-יומיים הקרובים בעניין מנהלות המשפחתונים.

עאידה תומא סלימאן: לא יכול להיות שהן יישארו בערפל.

עאידה תומא סלימאן: לא הן אלה שהגדירו את עצמן ככאלה.

עאידה תומא סלימאן: הזהרנו שנים שההגדרה הזו תגרום להן ליפול בין הכיסאות, והנה הגיע היום.

עאידה תומא סלימאן: הן לא עצמאיות והן לא יכולות לצאת לחל"ת ולקבל דמי אבטלה.

עאידה תומא סלימאן: צריך פתרון מיידי, תוך יומיים, לנושא הזה.

עאידה תומא סלימאן: בעניין העובדים הסוציאליים - בלתי מתקבל על הדעת שתצא הוראה שתגיד שכולם בלשכות הרווחה צריכים להיות כלולים בתוך 30% העובדים החיוניים, והרשויות המקומיות יחליטו משהו אחר, והמדינה או הממשלה תעמוד מהצד ולא תעשה.

עאידה תומא סלימאן: הם מצילים חיים בדיוק כמו עובדים חיוניים אחרים, ואולי יותר מהרבה אחרים.

עאידה תומא סלימאן: אני אבקש שגם העובדים הסוציאליים וגם עובדי המשרד שהם על תקן מקצועי במטות, במחוזות, יוחזרו לעבוד כעובדים חיוניים.

עאידה תומא סלימאן: אני מבקשת שתמצאו את הדרך הנכונה, אם מהבית, או כאלה שצריכים להגיע.

עאידה תומא סלימאן: אבל גם כל העובדים סוציאליים בקהילה יוחזרו.

עאידה תומא סלימאן: אנחנו נפנה גם למשרד הפנים ולמשרד האוצר בנושא הזה.

עאידה תומא סלימאן: לגבי קרן פיצוי לעמותות - אני חושבת שהגיע הזמן לשים את זה על שולחן הממשלה ואת הצורך באמת לפתח קרן כזו.

עאידה תומא סלימאן: לגבי מיגון לעובדים שנשארו בפנימיות או במסגרות החוץ ביתיות ואלה שנמצאים בקהילה - בלתי מתקבל על הדעת לדרוש מאנשים לסכן את החיים שלהם ולא לתת להם את המיגון.

עאידה תומא סלימאן: אני מבינה שיש מחסור במדינה, אבל אני חושבת שאם אנחנו מכריחים מישהו לסכן את חייו, יש לפחות לתת לו את המיגון.

עאידה תומא סלימאן: צריך להעביר למשרד הרווחה מספיק מיגון לכלל העובדים שנמצאים בקו הראשון בעימות עם המחלה הזו כך שהם יוכלו לעשות את עבודתם בצורה הכי טובה.

עאידה תומא סלימאן: לגבי עניינים נקודתיים שעלו בהקשר של פנימיות ובתי אבות וכו' - אנחנו נישאר בקשר עם המשרד וננסה לקדם את הפתרונות שהוצעו.

עאידה תומא סלימאן: אני מודה לכולכם: למר קפלן ולצוות, למרדכי אלישע, ולכלל חברי וחברות הכנסת ולארגונים שהשתתפו.

עאידה תומא סלימאן: תודה לכולם.

עאידה תומא סלימאן: הישיבה נעולה.